Helduentzako lo kantak? — Gaztezulo\nHelduentzako lo kantak?\nHelduentzako lo kantak? Nork esan du lo kantak haurren kontua direla? Maider Lasak helduentzako lo kanta sexualak sortu ditu eta proiektua erabat gauzatzeko zure laguntza behar du. Hori dela eta itsulapikoa.eus atarian "crowfunding" kanpaina martxan jarri du https://www.gaztezulo.eus/albisteak/helduentzako-lo-kantak https://www.gaztezulo.eus/albisteak/helduentzako-lo-kantak/@@download/image/slider-c48a7ef56179cbd70e899d2fd209ca34whatsapp-image-2021-02-15-at-182714jpeg.jpeg\nNork esan du lo kantak haurren kontua direla? Maider Lasak helduentzako lo kanta sexualak sortu ditu eta proiektua erabat gauzatzeko zure laguntza behar du. Hori dela eta itsulapikoa.eus atarian "crowfunding" kanpaina martxan jarri du\nLo kantak umetan entzuten ditugun abesti mota jakin batzuk dira, amaren bularrarekin eta magalarekin lotuak, babes eta segurtasun sentsazioa iradokitzen digutenak. Gehienetan nagusi egiten garen heinean entzuteari uzten diogu eta bularra segurtasun espazio bat izatetik espazio sexual batean bilakatzen da, eremu tabu bat, konflikto bat, ezkutatu beharrekoa bihurtuz. Hausnarketa hau egin ondoren, honako hau etorri zitzaion burura Maider Lasari: Zergatik ez ditut egiten helduentzako lo kanta sexualak?\nSexualitatea gaur egun, oraindik ere, zailtasun eta blokeo ugariren iturri da askorentzat, eta sexu- heziketa eta lanketa osasuntsua ez dago oso normalizatua eta edonoren esku. Tabua izaten jarraitzen duen gaia da eta gure egunerokotasunean oso presente duguna, gure osotasunaren osagaia den energia garrantzitsua baita energia sexuala, energia sortzailea, bitala.\nIkertu eta baztertuta dugun energia hau kanporatzea, ikusgarritasuna emate, lantzea, garbitzea, mugitzea eta ezagutzea da proiektu honen helburua musika eta adierazpen artistiko honen bitartez.\nAlde batetik gustatuko litzaioke Lasari bilera batzuk sortzea adin tarte eta errealitate anitzeko pertsonekin sexua eta sexualitateari buruz hitz egiteko. Galderak egin, komentatu, bakoitzaren bizipenak entzun... Garrantzitsua da berarentzat arautik kanpo geratu diren gorputzei ere espazioa ematea eta baita ere adin tarte guztietako pertsonen artean sexuari buruzko errealitateak partekatzea. Egunerokotasunean ez dugun espazio bat sortzea bilatu nahi du naturaltasun eta jakiteko irrika sortuz, zenbat eta gehiago jakin norberari buruz gero eta askeagoak baikara.\nBilera hauetan, batetik, bizipenak, emozioak eta ideiak partekatzeko saio intelektual bat proposatuko nahi du eta, bestetik, ariketa eta dinamiken bitartez arreta gorputzean eta emozioetan jarriz energia hau mobilizatzeko jarduerak egin. Poesia bisualak, performanceak, irudiak, dantzak.... sortzea izango litzateke proposamenetariko bat, gorputzetik sortutako energia horretan arreta jarriz, eta horiek grabatzea.\nTopaketa hauetan grabatutako materiala editatuz (azaltzen den jendearen baimena edukiz, noski) irudiak lo kanta batekin lotzea da asmoa.\nEuskal lo kanta tradizionalak burura sarri datozkion melodiak dira sortzailearentzat. Lasarentzat balio garrantzitsua dute gure jatorriari, sorlekuari eta arbasoei buruzko informazio handia ematen dutelako,\nEta gaur egun, mundu zabaleko eta kultura askotako musika entzuten dugularik, ezinbestekoa iruditzen zaio gure herri eta nortasuna duten abesti hauen transmisioa. Horrez gaindi, lo kantak ez dira edozein abesti, badute bereziak egiten dituen funtsezko ezaugarri bat: maitasunetik abestu izaten diren abestiak dira eta maitasuna, egunerokotasunaren gurpil eroan ahazten zaigun eta aurrera egiteko behar-beharrezkoa dugun bibrazio espantsiboa da artistarentzat..\nAzkuek bere garaian egindako bilketa batetik hamar lo kanta tradizional berreskuratu ditu. Horiek bertsionatzea da asmoa, funtsa mantenduz gaur egungo behar eta teknologietara edo korronte musikaletara hurbiltzea. Ahotsa bakarrik erabiliko luke, garbi, loop batekin jolastuz eta energia bital hau lantzen den irudiekin lotuz.\nEz du zerbait probokatzailea edo kitzikagarria izatea nahi, gaiari ikuspuntu poetiko eta iradokitzaile batetik begiratzea baita helburua. Sexualitatea lantzeak ez du pornografiaz aritzea esan nahi. Sexualitatea egunerokotasunera eta normaltasun batera ekartzea gustatuko litzaioke. Musika, ahotsa eta irudien bitartez energia hori gure gorputzetan dagokion toki osasuntsua ematea da xedea.\nAzkenik, zuzeneko ekitaldiak ere aurreikusten ditu, non grabatutako dantzak, performanceak eta poesia bisualak proiektatuko diren, Maider Lasak zuzenean abestiak abesten dituen bitartean. Proiektu honetan zehar sortutako materiala disko batean erregistratua geratzea bilatzen du, cd edo dvd batean, horrela nahi duenak etxera eramateko aukera izan dezan entzuteko behar eta nahi duen momentuan.\nAdin guztietako pertsonei zuzenduta egongo da: umeak sexualitatearekiko beste prozesu batean daude oraindik eta beraientzako ez litzateke egokia izango prozesu eta ikuskizun osoa, baina hala ere kantak entzutea aberasgarria izan liteke beraientzat ere; euskal kultura eta izan garena birgogoratu eta transmititzen jarraitu nahi duen jendeari; esperientzia auditibo-sentsorial eta intelektual bat izan nahi duen jendeari; sexua eta sexualitatea gorputzean presente jarraitu nahi duen jendeari, eta horri espazioa eta onarpena eman nahi dionari; gaia gehiegi ez interesatu arren, ematen den ikuspegia (lo kantak eta sexualitatea, elkarrekin) kuriositatez sor liezaiokeenari...\nSortzaileak ez daki zenbateko aurrekontua beharko lukeen, baina badaki gutxirekin eta dituen baliabideen aurrera eraman dezakeela. Gutxienekoa 500 eta 1000 euro bitartekoa izan liteke eta gehienekoa 5.000 euroko.\nCrowfunding kanpainan parte hartu eta laguntzen dutenentzat sariak egongo dira: lan saioa parte hartzea, grabazioan parte hartzea, azken ekitaldian parte hartzea eta diskoa eskuratzea.


Zazpigarren postuan amaitu dau ligea Arratiko Zekorrak taldeak - Arratia - Begitu.eus\nZazpigarren postuan amaitu dau ligea Arratiko Zekorrak taldeak\nAsier Abrisketa 2022-05-23 13:10\n"Hamabost jokalari egon garen partiduetako balorazinoa oso ona da, baina askotan hamabi joan behar izan gara arpegia emoten. Ez da erraza izan baina datorren urtera begira perspektiba onak dagoz, hau aurrera doa".\nAstegoien honetan jokatu dabe zekorrek Senior Euskal Ligako bigarren mailako atzen partidua, Gasteizko Gaztedi taldearen kontra. Markagailuko atzen datua ez da ona izan, 61-10, baina "oso oso partidu duin, harro egoteko modukoa" egin ebela azaldu dau Jon Gurtubaik. Izan be, hiru jokalari gitxiagogaz egon ziran zelaian.\n"Aurtengo helburua taldea osotutea izan da, batzuk konprometiduta gagoz eta hau aurrera doa"\nHamabi hamabosten aurka jokatuta, 28. minutura arte 0-3 irabazten mantenidu ziran. 50. minutuan be, alde txikiagaz egon ziran oindino, 14-3, baina zekor bat zaurituta, gasteiztarrek aurrea hartu eta 61 puntuetara heldu ziran. Zekorren 10 puntuak, Zumel Iturratek eta Unai Zuazok lortu ebezan.\nAtzen urte bietan talde propio barik egon dirala kontuan hartuta, taldekideek positiboki balorau dabe denporaldia, baina "erregulartasun faltea" azpimarratu dabe. Izan be, partidu askotan ez dira hamabost jokalari izatera heldu. Ligatik zortzi partidutan aurkeztu dira hamabost edo gehiago eta seitan gitxiago. "Danok egon garen zortzi partiduetatik bost irabazi doguz eta hiru galdu, bi liderren kontra eta bestea bigarrenen aurka", azaldu dau Gurtubaik.


Sortzen Batzordea – Apyma SFK\nDerrigorrezkoa. Ardura bi ikasturtekoa da: Lehen Hezkuntzako 3. mailatik 4. mailara. Urte bikoitian jaiotako haurren gurasoak arduratzen dira batzorde honetaz; haien haurrak Lehen Hezkuntzako 3. maila egiten dutenean eta hurrengo kurtsoan.\nZer da Sortzen Elkartea\nSortzen D ereduko eskola publikoaren alde lan egiten duen elkartea da, bertan hainbat eskoletako guraso elkarteak batzen dira. Bere helburua euskaldun eta kalitatezko hezkuntza eredu bat lortzea da; horren alde lan egitea.\nSortzen Elkarteak bultzaten dituen ekimen eta lanen inguruko informazioa bildu eta eskolara zabaldu.\nSortzenek sustatzen dituen ekimenetan eskolaren partaidetza bultzatzea.\nHilabetean behin batzorde iraunkorrerretara joan.\nHainbat lan zehatzak:\nErrigora kanpaina eskolan zabaldu eta kudeatu: Nafarroako elikagaiak jasotzen dituen kutxen salkerosketa. Lortutako dirua Erriberan euskararen irakaskuntza arloan lan egiten dutenen elkarteeei bideratzen da.\nSortzen Jaia: materiala saldu, egun horretan egin beharreko lanak burutzeko guraso taldea antolatu.\nEuskararen aldeko ekimenen berri zabaldu.


DEMAren BLog: Sasoi ona al da uda enplegua bilatzeko?\n- Ángel Gago, Bizkaiko Ostalaritza Elkarteko presidentea. Elkarte honetan daude bilduta, besteak beste, ostatua, sukaldaritza, kafetegia, taberna, cateringa edo taldekako sukaldaritza eskaintzen duten enpresak. Elkarte honek osatzen du Bizkaian sektore honek duen pisu ekonomikoaren % 80, eta, beraz, Espainiako Estatuko ostalaritza elkarteen artean erakunde garrantzitsuena dela esaten dute.\n- Julián Ruiz, Bizkaiko Merkataritzako Enpresari Konfederazioko (CECOBI) idazkari nagusia. Konfederazio hau irabazi-asmorik gabekoa da, gremio eta zonako elkarte eta taldeek osatutakoa. Hain zuzen, saltokien kudeaketa eta lehiakortasuna hobetzeko jarduerak antolatzen ditu; bestalde, sektorean enplegu bila dabiltzanei zuzendutako plataforma bat ere badauka: cecobilan.es\n- Nekane Sagarduy eta Gurutze González, Randstad Taldeko Bilboko eta Derioko bulegoetako zuzendariak. Nazioarteko talde honek 4.600etik gora bulego ditu mundu osoko 40 herrialdetan, eta Holandan dauka egoitza nagusia. Espainian, 250etik gorako eta 1.500 langileko sarea dauka autonomia erkidego guztietan barreiatuta. Eta horri esker, 37.000 pertsonak egunero enplegua izatea bermatzen du.\n- Sito Pons, Mercure Bilbao Jardines de Albia hotelaren zuzendaria. Bilboren erdigunean kokatuta dagoen hotel honek 138 gela, jatetxea, taberna, aparkalekua, gimnasioa, spa eta 135 metro koadroko aretoak ditu, askotariko ekimenak egiteko. 4 izarreko hotela da, eta Skyscanner bilatzaileak Bilboko 10 hotelik onenen artean sailkatzen du.\nJulián Ruiz ez dator horrekin bat; ez, behintzat, eurei dagokienez. 2007. urtean hasitako krisialdiaren ondorengo lehengoratzeari buruz dihardugunean, bereziki industriaz ari gara. Merkataritzaren sektorean sumatu da hobekuntza txikiren bat, baina oraindik goiz da egiazko lehengoratzea ikusteko: "Gure gasturako ahalmenean eragin handiak izan dira, alderdi ugaritan; baita elikaduran ere, eta horretatik ezin du inork ihes egin, pertsona guzti-guztiok baitaukagu elikatzeko beharra. Kontsumitzeko dugun modua aldatu egin da, eta marka zuriak ugaritu izana dugu horren erakusle garbia".\nUdako lana enplegua bilatzeko atea izan liteke. "Enpresak ezagutu egiten zaitu, eta zuen arteko harremana ona izan bada, langile baten premia duenean, zeu izango zara, seguru asko, lehenengo aukera".


Eskola-jazarpenaren kontrako kanpaina Bilbon - Gazteberri.eus\nEskola-jazarpenaren kontrako kanpaina Bilbon\nKanpaina formatu digitalean argitaratu da Udalaren webgunean eta sare sozialetan Udalaren kontu ezberdinen bidez.\nPasa den ikasturtean (2020-21) Euskal Autonomia Erkidegoan, ofizialki, 129 eskola-jazarpen kasu erregistratu ziren; aurreko ikasturtean baino 29 kasu gehiago. Maiatzaren 2an ospatzen den Eskola-jazarpenaren aurkako Nazioarteko Egunarekin bat eginez Bilboko Udalak ‘Bilbon STOP esaten diogulako Bullying edo eskolako jazarpenari’ izeneko sentsibilizazio-kanpaina jarri du abian.\nAipatu kanpaina Bilboko Umeen eta Nerabeen Kontseilua osatzen duen gaztetxoek eskatu duten ekimenetako bat da. Pasa den ikasturtean, Kontseiluan eskola-jazarpenaren gaia landu ostean, bertatik atera zen ondorioetako bat izan zen arazo horrekin amaitzeko eragile guztien parte-hartzea ezinbestekoa dela: helduak, haurrak, ikastetxeak…\nGainera, ikastetxeetara eta bilbotar umeak elkartzen diren udal guneetara (alegia, liburutegi, kiroldegi, gaztegune, haurgune eta kideguneetara) helarazi da kanpainaren berri, ezagutu dezaten eta areago landu ahal izan dezaten.\nPrevious GNAT Zinema Gipuzkoako 9 udalerritan\nNext Gipuzkoako Erroten eguna maiatzaren 8an


Agintzeko era asko dago (o, o!, Mendibil-Xeberriren harako haren arauera), eta hala agindu zidaten egin nezala artikuluren bat, zerbaiten kontra, azken Porrotarako. Berdin ziola zeren, zeren zerbaiten kontra izanez gero berdin bait zion zeren.\nEta nik, lelo erremediobako honek, baietz, egingo nuela agindu. Ez da, ez, txantxa, Euskadiko martxa! Ez eta artikulu xixtrin honek sortu didan saltsa ere.\nOtsoen kontra, lukurreriaren kontra... idatz nezakeela otu zitzaidan lehen kolpean. Aresti aipatzea beti ere badela zerbait, eta horrela. Polita zatekeen. Gainera, metafora exkaxia urarena bezain larria omen den honetan, mesede ederrik egingo niokeen, bidenabar, Euskal Literatura maiuskulari. Badakizue: otsoak botere faktikoen metafora bihurtu, eta abar...\nEgin ere egin nuen artikulu hori. Baina 38ko apretak 42ko oinetan bezala geratzen ote zen errezeloa hartzen nion idatzi hari.\nHala, bada, egindakoa desegiteari ekin nion, zeina den desegindakoa berregitea baino askozaz ere errezago. Handik laster, esku hutsik agitzen nintzen, ordea, berriro.\nHala nengoela jaso nuen agintzaileen bigarren deia. Ezetz, ez neukala ahaztuta, ia egina nuela, eta gisako egierdiz ihardetsi nien. Sinistu ez zuen noski sinistuko, baina isildu bai, eta gaitzerdi. Halaxe atera nintzen, beraz, ataka gaizto hartatik.\nOndorengo egunak ilun samarrak izan nituen. Lanez gainezka, batetik, eta bestetik zeri kontra egin asmatu ezinka. Eta hara non egun haietako prentsak euskararen egoeraren diagnosi ofiziala argitara ematen duten. Jakina, inoizko sasoirik onenean dago euskara: ehuneko ez dakit zenbatek ba omen daki, jakin, eta erabili ere gero eta gehiagok. Gizarte mailan ere gero eta ospe eta itzal handiagoa omen. (OSPE eta ITZAL OSPEL ETA GERIZAtik zetozkeela bururatu zitzaidan depresio une batez, baina kia!)\nBien bitartean, Donostiako D ereduko (Deskafeinatutik ote dator D hori?) haurtxoak euskararekin kaukasierak duen adinako ahaidetasuna duen hizkuntzaz mintzo somatzen ditut nik kalean, euskararen kontrako eritziak gero eta lotsagabeago azaltzen zaizkigu nonnahi; Bilboko Euskadi irratian euskara debekaturik dagoela dirudi; eta ETB-DOSek etengabeko hazkundea bizi eta pairatzen du. (Bizi, berak... pairatu, guk); trikitrixetako errepika jatorra ALA MORENA, ALA MORENO bihurturik Guzti horren aurrean ez da harritzekoa izango, eta optimismoaren kontra idazteari ekin nion, amorru biziz (amorruz bizitzea baino onuragarriago delakoan.)\nBaina horrek ere ez ninduen asebetetzen. Mitin usain nabarmenegia zeriola iruditzen, nonbait. Garai batean saskibaloirako izan nuen abildadea ez dudala guztiz galdu, gure etxeko zakarrontzia da lekuko. Hantxe dautza, nik eskuin kakoz bidalirik optimismoaren kontrako ene amorru zimurtuak.\nHonez gero susmatuko zenutenez, nire saskiratzearen puntuak markagailura igo baino ere lehenago, telefonoaren hotsak dardarez jarri ninduen. Agintzaileen deia izango zen, dudarik gabe.\nBaita izan ere. Baietz eta baietz, makinaz pasatzea besterik ez nuela falta, eta hori aste buruan egingo nuela, sin falta.\nArtean, Europarako hauteskundeen kanpaina hasia zen ofizialki (bestela inoiz amaitzen al da, ba, kanpainiarik?). Horra hor, egin nuen nirekiko, artikulu-hari polit bat. Ironia eta beste hainbat baliapide literarioren erakutsia antolatzeko. Horretzaz esan ez denik asmatzen gaitz izan, ordea, eta hari mutur hari jareinik oso osorik utzi nuen hauteskundeen balizko mataza.\nEta konturatzen naiz, ez dudala astirik izango, deus ere idazteko. Ameskaiztoak ere hasi zaizkit gauez erasoka, zeinetan agintzaileak agertzen zaizkidan behin eta berriz, eskuak eskaleen modura aurrerantz luzaturik, artikulu eske. Zer edo zer asmatu beharra daukat, erotuko ez banaiz.\nIzan ere, ez baita presa zoro hau baino deus gogaitgarriagorik munduan. Eta zergatik bizi gara presaka? Hala bizi izatera behartzen gaituztelako, gu hala bizi izatetik probetxua ateratzen dutenek. Hori datorkit burura, ameskaiztotik esnatu, eta laguna ez asaldatzearren argia piztera ausartzen ez naizelarik, gau luze, izargabeetan.\nEgia da, aldian behin entretenigarri politik asmatzen digutela, presaka bizi gaitezen agintzen digutenek. Urrutira joanda, zer besterik da Ben Johnson gizarajoarekin egin digutena? Gure bizimodu zoroaren metafora beltza iruditzen zait Ben Johnson. Baina denok gara Ben Johnson. Denok behartu nahi gaituzte bizitzaren ehun metroak gero eta denbora laburragoan korritzera. Azkenik, eta logikak ezertarako balio badu behintzat, eta jendea estadioetara joango bada, irten ere baino lehenago iritsi beharko da helmugara, bidean arnasa hartu dugun ere jakin gabe. Markak hausi eta markak hausi, Iñaki Perurenaren antzera. Hori da, hori, marka. Sisifok zigor handia zuela? Bada, hark ehintzat beti harri bera karriatu behar zuen maldan gora (MALDAN BEHERA berez zetorkion). Gaurko Sisifok, berriz, gero eta harri pisuagoak ditu jaso beharra, inork jaramonik egingo badio. Eta guk ere halamoduz.\nIbilgailu azkarrak asmatu ditugu (barka: dituzte), baina lehengo eginbeharrak patxaraz egiteko erabili beharrean, zeregin gehiagotara iristeko erabiltzen ditugu, ondorioz lehen baino estu eta larriago bizi garelarik. Kazetariek ere, gertatu aurrez eman nahi izaten dituzte berriak. Berriak, berriz, gertatu orduko zahar. Tokitan gelditu zaigu gertakariei itxarotearen xarma. Posmoderno izan nahi dugu, modernotasuna ezagutu eta bizi aurrez.\nGuzti horiek zetozkidan burura, ameskaiztoek utzitako tarte ilunetan. Eskerrak, udako oporrak iritsi, eta urrutira hanka egiteko aukera izan nuen orduantxe. Hori baino garrantzitsuagoa: agintzaileak ere oporretara joan bide zirela. K.O. gelditzear dagoen bozeolariak gonga nola, halatsu hartu nuen nik oporretarako adar-deia.\nOporren ostean, eskatzaileen arrastorik ez, baina Imanolen mogida. Alde batekoak eta bestekoak berdin jokatzen ikusten ditut: parekoari ezein gizatasun arrastorik ukatu, eta "horiekin dena libre" lemaraua nagusi. Sorgin ehize zaharberritua. Sorgin ordez, "terrorista" ehizatu nahi batzuk, "traidorea" besteek. Bi blokeen arteko leizea gero eta sakonago, eta leizean behera inolako euskarririk gabe amiltzen, etorkizuna bermatzeko barrikadak desmontatu behar direla uste dugunok.\nNorbaitek esango du, lorontzitik at kaka egiten ari naizela. Baina beste batzuk kaka esplikatzeko eskubide baldin badute nik ere ba dut neurea, nahi dudana nahi dudan tokian egiteko. Ustez, behintzat. Bertoldt Brechten K jaunak ere halaxe erantzun zion, langabetu bat epaitzen ari zen juezari. Langabetu horrek: "ni langabezian nago" besterik ez omen zuen esaten epaiketan, juezak zernahi galdetzen ziolarik ere. Juezak zorotzat hartu zuen epaitua. Eta K jaunak honela ihardetsi zion juezari: "zoroa ez duzu hori, zu eta ni baino sanoago baizik. Esan nahi duena zera da, langabezian dagoela, eta egoera horretan beste gainontzekoak bost axola diola".\nNik ere ez nion akaso agintzaileen eskaerari behar bezala ekingo, baina buruan etengabe jiraka ari zaizkidan obsesio gaiztoak paperera ekartzen saiatu naiz. Beste guztiak bost axola. Desordenatua eta kaotiko samarra atera zaidala artikulua? Baliteke, baina nik ere uste dut, Arestirekin berriro:\nsituatione chaotico bat dago\nchaos handiago batequin suntsitu behar duguna".\nEz dakit argudio guzti hauek aski izango ote diren agintzaileak baretzeko. Baina agindutako artikuluaren bila letozkidanean hauxe esango diet nik, lasai arraio: ni ere presaka bizi naizela, munduan beste asko bezala, eta ez dudala ezer taxuzkorik moldatzeko astirik izan. Kaka zaharra!


Ruben Östlund: fikzioaren mugakEuskal pantailaren gunea\nRuben Östlund zuzendari suediarraren izena 2014ko Force Majeure film bitxia ikusi ondoren entzun nuen aurrenekoz. Familia suediar perfektu bat, bikote gaztea, alaba eta semea. Frantziako Alpeetan astebeteko oporraldia igarotzeko asmoz, resort turistiko dotore batera helduko dira. Tabernako terrazan daudela, bat-batean, sekulako elur-jauzi bat gainera datorkiela ikusiko dute. Adi sekuentziari:\nOngi ikusi duzue, bai. Amak bi seme-alabak besarkatu dituen bitartean, aitak mugikorra hartu eta hanka egin du. Zauriturik egon ez arren, gertaerak, ondorioak eragingo ditu familian, haien arteko harremana eta konfiantza urratuz.\nFilma estreinatu eta hiru urtera, aurtengo Donostia Zinemaldian aurkeztu duen The Square liluragarriak, zuzendariaren filmografian gehiago murgiltzeko gogo piztu dit. Egoera ezohiko horiekin zer transmititu nahi duen asmatzen eta fikzioaren kontzeptu horrekin nola jokatzen duen argitzen ahalegindu nahi dut. Aipaturiko azken film honen kasuan, arte garaikideari buruzko museo bateko zuzendaria den Christianen istorioa kontatu du. Bere geruza sozialetik kanpo, bere mundutik at, ingurukoekin harremantzeko dituen zailtasunak islatu nahi izan ditu zuzendariak. Harreman sexualen, familia arteko harremanen, eta batez ere, besteen arazoen aurrean, diru apur batekin konpondu ezin daitekeen guzti horren aurrean dituen zailtasunak. Baina era harrigarri eta ezohikoan islatu du hori guztia, une deserosoz josia eta masailezurra erauzteko gai diren sekuentziaz beteta dagoelako filma. Gizon-tximinoaren eszena, adibidez! Aspaldi ez nuela horrelako une harrigarri bat bizitzen areto batean. Errealegia den amesgaiztoa, humanismoak bere alde basatiari aurre egin behar dion une horietako bat:\n(sekuentziak askoz gehiago irauten duen arren, ea zer sentsazio sortzen duen zuengan)\nAurreko filmetan, baina batez ere azken honetan, arreta berezia jarri nahiko nuke. Bizi dugun gizartearen irudi horren gardena erakutsi digu, non kosta egiten zaigun protagonisten mundu berean bizi garela imajinatzea. Min ematen duen errealitate moduko bat erakusten duelako, muturrera eramandakoa, batzuetan, baina errealitatea, azken finean. Irrealtasun batetik jaiotzen den egoera oso erreal bat sortuko balu bezala, fikzioaren muga ikusezin hori gaindituz. Force Majeure filmean egin bezala, kontrasteak bilatuko ditu beti: egoera oso arrunt batetik, drama bat eraikiko du, zapaltzen ari garen “hutsune” horren irudikapenean bilakatuko balitz bezala. Hasieran, eszena horiek barregurea eragingo digute, zentzugabeak diruditelako. Baina pixkanaka, zauria eragiten hasiko dira, oso agerikoak baitira, erraz identifikatzen ditugunak. 2014ko filma aita baten keinu koldar batekin hasi zen; azken hau, aldiz, museo baten zuzendariari, bat-batean, diru-zorroa eta mugikorra lapurtuko dizkioten unean abiatuko da.\nCahiers du Cinéma aldizkari ezagunak zuzendariari eginiko elkarrizketa batean aitortu zuen, filmaren hasierako ideia hori, bere auzoan paseatzen ari zela etorri zitzaiola. Gizabidearen paradisu moduko bat den Suediako bizitegi-auzo batean, sarrera bertakoei soilik mugatzea erabaki zuten unean piztu zitzaiola. Zeri diogu beldurra? Nolako gizartea sortzen ari gara, gure lehentasuna gu geu defendatzea bada?\nBere filmografiaren errepaso txikiarekin jarraituz, baliteke, bere aurreko filmetan mezua horren agerikoa ez izatea, baina muinean, hor dagoela konturatuko zarete. 2004ko Gitarrmongot filmaren hasieran, adibidez. Ume bat kalean gitarra jotzen ari den bitartean, paraleloan, emakume bitxi bat ustez lapurtu dioten bizikleta baten bila ikusiko dugu. Une horretan, lagun kuadrilla bat, heavy musikaren erritmoan, nazien agurra entseatzen ariko da, gauetan bizikletak txikitzen dituzten bitartean. Lehenengoak, outsider moduan gizartearengatik gaitzetsiak; bigarrenek, aldiz, susmorik eragiten ez duten ume maitagarriak dirudite. Alegia, ekintzek berdin diotela, axola duen bakarra itxura da.\nZuzendariaren filmetan, gutxitan ikusitako une deserosoak bizitzeaz gain, umore guzti horren azpian, mina eragiten duen gizartearen kritika bortitz bat dagoela ohartuko zarete. Eta horrek, agian, arbuioa sor dezake. The Square filmean, umearen eta katutxoaren bideoarekin filmaren barruan eragiten duen lurrikara pantailatik kanpo atera daiteke, gaur egungo mundu-biral-kontrolaezin horren kritika basati bat eginez. Alegia, istorio barruan salatzen dena, fikzio gisa mozorrotua, gure errealitatera estrapolatu daitekeela, askoren kontzientzia astinduz. Azpi-geruza ugari dituzten ekoizpenak izaten dira, eta oso zaila da, ezinezkoa, pizten dituen sentsazio guztiak lerro horien bidez igortzea. Orain urtebete Tony Erdman zoragarriaren ukituak sumatu ditut, batez ere pertsonaien garapenean eta umorearen erabileran. Norbanakoaren eta gizarte-animaliaren artean dagoen zulo horretan sakontzen duela esan daiteke, beti ere, objetu bilakatzen gaituzten paradoxak erabiliz. Michael Hanekeren ukituak ere maiz antzeman ditut. Plano luze eta finkoen erabileran, baina batez ere, ikuslea deseroso sentitzeko duten ahalmen horretan.\nGustuko ditut, eta asko, inortxo ere epel uzten ez duten lanak. Gorrotatu ala maitatu ditzakegunak, eta tarteko uretan geratzea ezinezko egiten dutenak. Hori da, Cannes zinema jaialdian Urrezko Palmorria irabazi zuen The Square filmarekin Ruben Östlund zuzendari Suediarrak nirekin lortu duena. Bere lehen lanak ikusten zailagoak direnez -zentzu guztietan-, zuzendari bitxi honen azken bi filmak ikustea biziki gomendatzen dizuet.\n2018/01/09\tAnder Makazaga\nBlogak Gaizka Izagirre\nFikzioaren Mugak Force Majeure Gaizka Izagirre Ruben Ostlund The Square\n2018 Ots 6


Binilozko diskoak grabatzen - ZientziaEus\nBinilozko diskoak grabatzen\nAzkenaldian merkatuan hainbeste gailu teknologiko agertu denez, bazirudien euskarri fisikoen amaiera iritsiko zela... baina binilozko diskoak gero eta gehiago ari dira saltzen.\nGehienok 200 kantatik gora daramatzagu gure MP3an. Azkenaldian merkatuan hainbeste gailu teknologiko agertu denez, bazirudien euskarri fisikoen amaiera iritsiko zela... baina binilozko diskoak gero eta gehiago ari dira saltzen.\nAditu askoren iritziz, biniloaren soinuak askoz ere ñabardura gehiago eskaintzen du beste euskarriekin alderatuz gero. Oso leku gutxitan egiten da gaur egun binilozko diskoen grabaketa, eta, ikusiko duzuen bezala, artisau-lana da, guztiz.\nAndreas Lubich Berlingo soinu-ingeniari bat da. Esmeralda taldeak estudioan egindako grabaketa jaso berri du, eta musika binilozko diskoan grabatzera doa.\nLehenik eta behin, jasotako zinta magnetikoa masterizatu egin behar du: frekuentzia batzuk egokitu, zarata garbitu, bolumena finkatu, musika-tresnen intentsitatea neurtu... Masterizazioa oso lan garrantzitsua da, eragin handia baitu kaleratuko den soinuaren kalitatean.\nSoinu guztiekin gertatzen den bezala, aireari eragindako bibrazioek sortzen dute musika. Bibrazio horiek uhin baten itxura hartzen dute pantailan, eta uhin hori da, hain zuzen, diskoan inprimatuko dena.\nAndreasek azetatoz estalitako aluminiozko disko bat aukeratzen du musika grabatzeko. Tornuan kokatu, eta, orratz grabatzaile baten bidez, soinu-uhinaren forma bereko ebaketa bat egiten dio diskoari. Mikroskopioarekin, orratzak utzitako ildoa egiaztatzen du, eta, azkenik, diskoa sinatu eta identifikazio-zenbakia idazten du, eskuz.\nHor amaitzen da grabaketaren artisau-lana. Esmeraldaren disko berria prest dago fabrikara bidaltzeko. Han, Andreasek egindako masterrari negatiboak atera eta merkaturatzeko kopiak egingo dizkiote.


EAJ-PNV Gipuzkoako Batzar Nagusiak: EAJ-PNV-K EH BILDURI ARDURATSUA IZATEKO ESKATU DIO GIPUZKOAKO HONDAKINEN KUDEAKETAN\nEAJ-PNV-K EH BILDURI ARDURATSUA IZATEKO ESKATU DIO GIPUZKOAKO HONDAKINEN KUDEAKETAN\nGipuzkoako Batzar Nagusietako EAJ-PNV batzarkide taldeak EH Bildu eta Gipuzkoako Foru Aldundiari honakoa esakatu die: arduratsuak izateko Gipuzkoako hondakinen kudeaketan. Izan ere, Bilduren aginteko Foru Aldundiak gelditu du indarrean zegoen hondakinen kudeaketa, nahiz eta Gipuzkoako Batzar Nagusien gehiengoa kudeaketarekin ados dagoen. Era berean, EAJ-PNVk salatu ditu Oñatiko Atez ate bilketa sistemaren aurkako plataformak jasandako erasoak eta plataformari babesa eman dio.\nIldo beretik EAJ-PNVren iritziz, ezinbestekoa da Bilduk eta Ingurumeneko foru diputatu Iñaki Errazkinek honakoa azaltzea: zer egingo dute hondakinen kudeaketa kaxkarra dela eta sortutako ekonomia arazoa konpontzeko? Egun, Foru Aldundiak Zubietako balorizazio-energetikoko planta gelditzeagatik hilean ordaindu beharreko interesak 200.000 eurotik 300.000 eurora handitu dira. Hondakinen kudekatetarako Foru Araua dago eta gehiengoa arau horrekin ados dago. Beraz, Bildu eta Foru Aldundia dira adostasun horrekin bete nahi ez dutenak.\nEgoera horrena urrean, jeltzaleen ustez, Bilduk eta, bereziki, Errazkin foru diputatuak herritarrak nahastu dituzte eta azalpenak eman beharko dituzte. Izan ere, ez dute hondakinen gaia ondo kudeatu eta, orobat, ez diote arazoari irtenbiderik eman nahi. Hau da, apustu garestia egin du Bilduren aginteko Foru Aldundiak, eta herritarrek nahiz ingurumenak ez dituzte kudeaketa kaxkarra horren ondorioak pairatu behar. Hain zuzen, hilean 50 milioi pezeta dira eta, hori, Bilduk Foru Araua eta adostasunak ez betetzearen ondorioa da.\nHalaber, EAJ-PNV batzarkide taldearen aburuz, konponbidea ez da zabortegi berriak egitea, nahiz eta Bilduk hala proposatzen duen, ezta ere hondakinak beste leku batzuetara eramatea. Konponbidea Gipuzkoako Hondakinen Plangintzan jasota dago eta honakoa da: hondakinen sorrera gutxitzea, birziklatzen jarraitzea, hondakinak berriro erabiltzea eta Zubietako balorizazio energitikorako plantan hondakinen tratamentua amaitzea eta, ondorioz, kostu handiagoak ekiditea. Baina aitzitik, Bilduk ez du plangitza hori aintzat hartzen.\nAzkenik, EAJ-PNVk uste du, orain Bilduk hitz egiteko garaia dela esateak argi uzten duela gaia konpontzeko gaitasunik ez dutela, nahiz eta konponbidea indarrean dagoen plangintzan dagoen. Beste hainbat alorretan ere, oso garrantzitsua da segidakoa jakitea: Bilduren aginteko Foru Aldundiak hartutako erabakiak errespetatuko dituen ala ez, edo bere programan ezarritakoak bakarrik beteko dituen. Beste behin ere, demokrazia-kulturarekin zerikusia duen gai baten aurrean gaude eta, egun, horren falta oso garesti ateratzen ari zaigu gipuzkoarroi.


Urtarrilak 13 Zodiakoa - Astrologia Zodiako zeinuak - Kaprikornioa\nUrtarrilak 13 Zodiakoa\n01/13 Urtebetetzea - Zodiakoaren informazioa x\nUrtarrilaren 13an jaiotakoek indar intelektual handia dute, ekimenak, indarrak, energiak eta printzipio maskulinoak gobernatuta. Hala ere, 13 zenbakiak berak emakumearen zikloaz hitz egiten du, emakumearen arauaz, eta gizonek mundua gobernatzen zuten bitartean beren nagusitasun patriarkala hartuz baztertu, baztertu edo alde batera utzitako emakume horien guztientzat adierazten da.\nEGUZKIA – JUPITER – (Pluton) – EGUZKIA\nLehenengo begiradak pentsaraziko digu urtarrilaren 13ko nortasun batek aurrera egitea baino ezer garrantzitsuagorik ez dagoela, eta ziurrenik arrazoia badugu ere, are garrantzitsuagoa da urrats txiki eta zehatzetan egitea. Plangintzak zabala eta landua izan behar du, bidean hitz egiten duten guztia bezala. Data honetan jaiotakoak nortasun sendoak dira, foku-sentsazio handia dutenak, baina astindu egiten dira helburua galdu egin dela konturatzen direnean eta denborak horrekin pasioa kendu die. Ikuskari heziak, jainko-konplexu bat pairatu dezakete noizean behin, bizi diren mundurako eta inguratu nahi duten pertsonentzat onegiak direla sentituz.\nUrtarrilaren 13an jaiotako Capricornioen Sabian ikurra:\nSoldadu bat borrokan ausardiagatik bi sari jasotzen\nBenetan ez dago nahasmen handirik ikur honen inguruan eta garaipenari buruz hitz egiten badu ere, atzean ezkutatzen den sinbologia are garrantzitsuagoa da garaipen honek dakarren bi sari horietan. Pertsona batek azkenean bere bataila irabazten duenean, gailentzen denean eta gatazka batekin amaitzeko modua aurkitzen duenean, itxuraz loturarik gabeko gauzak ere lekuan erortzen aurkituko ditu. Mugimendu batek bi onura edo gehiago ekarriko ditu, aldi berean egindako hainbat gauza emaitzarik onenak ematen dituzten bezala.\nUrtarrilaren 13ari buruz hitz egiten dugunean, emakumezkoen emozioen artean zentzua aurkitzeko borrokan ikusten dugu norbait, bizitza honetan bete behar zuen helburuak biziki tiratuta. Haien ideia handiek sarritan gaizki bideratuko dituzte eta urteak beharko dituzte arreta jarri eta konturatzeko, jarraitu eta ezagutu behar duten misioa harremanen zauri guztiak sendatzen dituen komunikazioaren artea dela. Informazioa biltzeko, komunikatzeko, idazteko eta pentsatzeko daude hemen, beren ikuspegi eta ideiei xehetasunen indarra eta praktikotasuna emanez. Beraien esku dago aurrera egiten duten maiztasun altuago horiek oinarritzeko modu bat aurkitzea, beren pentsamenduak hemen Lurrean agertzea.\nUrtarrilaren 13an jaiotako pertsona bat maitemintzen denean, maitasun eta gorroto arketipikoaren moduan eroriko dira normalean, etsipena eta egoera bitxietan amaitzen direnak, jeloskortasuna, mendekua edo antzeko emozio negatiboen gehiegizko erakustaldia eragiten dutenak. Kaprikorniorik ez da benetan errebindikatzailea, badirudi badakitelako bueltaka dabilen guztia azkenean bueltaka datorrela, haiek energiarik jarri gabe. Hala ere, 13an jaiotakoak arrazionalegiak izan ohi dira, euren bikotekideak kudeatu edo aurreikusten ez dituen balio tradizional zurrunetara bat-bateko txandaka, irekitasun eta hazteko gogo nabariagatik.\nBeraien izaera da noraezean ibiltzea, batzuetan harreman paraleloak edo azaleko harremanak izanda, zer nahi duten, nora joan nahi duten eta bidaietan zein pertsonarekin lagundu behar duen deskubritu arte. Denborak aurrera egin ahala, geroz eta ziurtasun handiagoa dute euren aukerak eta beharrei buruz, eta normalean ezkontzen dira eta lotura serioetan parte hartzen dute lagun gehienak baino nabarmen zaharragoak direnean.\nUrtarrilaren 13an jaiotako Capricornio bakoitzak lotura berezia du haserrearen eta emozio negatiboen eremuarekin. Kontuan izan behar dute emozio horiek adierazpen positiboan leku bat aurkitu behar dutela eta aurrerago bultzatzen dituen indar eraikitzaile bihurtu behar dutela. Hezi, bidaiatu eta mugitzen jarraituko dute, eta etengabeko mugimenduan mantentzen dituzten kanpoko jardueretan eta lanetan emaitzarik onenak erakutsiko dituzte. Gidatu, lasterketa egin eta korrika egin beharko lukete, hainbat hizkuntza ikasi eta idazteko dohainak garatu. Sendatzeko eta besteei laguntzeko patuaren tirada sentitu nahi badute, psikologian gailentzen dira eta etsita edo haserre dauden emakumeei psikologia edo haurdunaldiko arazoekin laguntzeko moduak aurkitzen.\nSodalita harri urdina da urtarrilaren 13an jaiotakoei euren bidean laguntzeko aukera daitekeen kristalik onena. Hau idealismoaren kristala da, ulermen espiritual sakonagoa eta egiaren aurkikuntza. Norberaren intuizioa garatzen laguntzeaz gain, egiari aurre egiten laguntzen du, barneko edo kanpoko munduan, bizitza benetakoagoa eta adierazpen zintzoa lortzeko.\nUrtarrilaren 13ko urtebetetze oparia\nUrtarrilaren 13an jaiotakoentzako opariak intrigatuko dituen baina askatasuna kendu behar ez dien zerbait izan behar du. Ez dute lehendik dutena baino ardura gehiago behar eta atseden hartzeko beharra aitortu eta errespetatu behar da. Haientzat oparirik onena munduko edozein lekutako ikuste historiko batera joateko bi norabideko txartela da, inspiratuko dituena eta iragana eta etorkizuna bat batean nahasten direla sentiaraziko diena. Erlaxazio- eta arnasketa-tekniken ikastaro batez gozatuko dute, edo beste mutur batean edozein mugimendu fisiko-motaz, haien oinarrian laguntzen baitu eta ziur eta seguru sentiarazten baititu.\nUrtarrilaren 13rako Ezaugarri Positiboak Jaio\nLiberala baina zorrotza, burutsua, sinesmen irmoei eutsita eta ahal den neurrian balore moralei eusten die. Urtarrilaren 13an jaiotakoek gure horizonteak zabaltzen dituzte eta irtenbide adimentsuak eta praktikoak ematen dituzte edozein egoeratarako.\nUrtarrilaren 13rako Ezaugarri negatiboak Jaio\nItxaropenak mugarik gabe haziko dira eta ingurukoek egiten dutena, ez dirudi inoiz nahikoa izango denik. Erabili edo tratu txarrak sentitzen direnean, harremana utzi eta beren buruaz maitemintzeko garaia da.\nUrtebetetze ospetsuak urtarrilaren 13an\n1808an Salmon P. Chase jaio zen, estatubatuar jurista eta politikaria, Estatu Batuetako 6. Justizia Nagusia. Bera izan zen esklaboen boterea esaldia artikulatu zuena, Hegoaldeko esklaboen jabeek askatasunaren aurrerapena oztopatzen zutela kontuan hartuta.\n1966an Patrick Dempsey jaio zen, aktore eta lasterketa-auto gidari estatubatuarra, kirol-auto bat eta auto vintage bildumak mantentzen dituena. Behin esan zuen aktoretik alde egingo zuela eta lanaldi osoko motor-kiroletara dedikatuko zela.\n1977an Orlando Bloom jaio zen, Eraztunen Jaunaren trilogian egin zuen elfo paperagatik ezaguna den aktore eta ekoizle ingelesa. UNICEFen Borondate Onaren Enbaxadore izendatu zuten eta BAFTA Britannia Humanitarian Saria jaso zuen.\nGertaera Historiko Garrantzitsuak urtarrilaren 13an\n1830 - New Orleanseko Su Handiaren hasiera.\n1888 - National Geographic Society-a sortu zen Washingtonen, D.C.\n1910 - Cavalleria rusticana eta Pagliacci operak interpretatu ziren New Yorkeko lehen irrati publikorako.\n1942 - Ohiko auto bat baino %30 arinagoa den plastikozko automobil bat Henry Ford-ek patentatu zuen (uztailaren 30ean jaioa).\n1968 - Johnny Cash-en zuzeneko emanaldia (otsailaren 26an jaioa) Folsom State espetxean.\n1988 - Lee Teng-hui (urtarrilaren 15ean jaioa) jatorrizko Taiwango Txinako lehen presidentea bihurtu zen.\nGemini Taurus Saioa Hasi Birjina Kaprikornio\nzer da piscientzako horoskopoa


Bake handi bat erakharten dien laur gaizak.\n1. Ene semia, orai erakutsiren deizüt, bakiaren, eta egiazko libertatiaren, bidia.\nEgizü, Jauna, erran düzün bezala, zeren horren entzütiak, plazer eginen beiteit.\nIseia zite, ene semia, besteren lehenago, eziez zihauren boronthatiaren egitera.\nHaita ezazü bethi aphürrago, eziez haboruago ükheitia.\nTxerkha ezazü bethi, lekhürik aphalena, eta besten pian izatia.\nDesira, eta othoi egizü bethi, Jinkuaren boronthatia zütan osoki egin izan dadin.\nHola datian gizona sarthüren da bakian, eta phausian.\n2. Jauna, zure elhesta llabür hunek badizü bere beithan untsatarzün hanitx.\nErraiteko txipi düzü, enthelegüz aldiz handi, eta ekhoitzpenez aberats.\nEzi leialki begira ahal balin baneza, nahaspillak elikezü behar nitan, hañ ehiki sorthü.\nEzi ene büria bake gabe, edo phezütürik senditzen düdan ordü oroz, edireiten dizüt, zük erakutsi gaizetarik hürrüntü nizala.\nBena zük photeriak oro beitütüzü, eta arimaren, profeitia bethi maite beitüzü, emenda ezazü nitan zure grazia; amurekatik zure erranak konpli, eta ene salbamentia egin ahal dezadan.\n3. Etzitiala, ene Jinko Jauna, niganik hürrünt, ene Jinkua, sokhorri emaiteko so bat egidazü, ene kuntre xütitü direnen gañen hanitx phensamentü suerte, eta ene arima dolorez bethatzen dien lotseri handiak.\nNula hetarik igarenen niz, minik hartü gabe? nula akazatüren dütüt?\nNi, dio Jaunak, zure aitzinetik juanen nüzü: nik aphaltüren zitit lürreko banitusak: nik idekiren zitit presuntegiko borthak, eta segretien gaiza estaliak erakutsiren deitzüt.\nEgizü, Jauna, erraiten düzün bezala; eta zure aitzinetik, ene phensamentü gaixtuak oro ihesi juan ditiala.\nEne esparantxa eta konsolazione bakhoitza düzü, zuri ene thürbürarzün orotan hersatzia, zütan konfidantxa hartzia, zure bihotzaren erditik othotzia, eta zure konsolazioniaren pazentziareki egürükitia.\n4. Argi nazazü ene Jesüs huna, barnetiko argiaren leñhüriaz, eta idoki itzazü ene bihotzaren egoñütik ülhüntarzünak oro.\nBara itzadazü ene barreiarzünak, nahi bada hanitx diren, eta ezdeusetara erakhar itzazü eni bortxa egin nahi deitaden tentazoniak.\nBatalla zite azkarki enegatik, eta bortxa itzazü abere gaixtuak, erran nahi dit, desirkünte plazeretara enjogi direnak, amurekatik zure photeriak bakia, eman diazadan, eta zure laidoriua largoki erantzün dezadan zure khorte saintian, erran nahi beita zontzentzia xahü batetan.\nEmazü zure mania aizer, eta erauntsier, errazü itxasuari, phausa adi, eta aize beltzari, eztezala aizerik egin, eta izanen düzü phausü handi bat.\n5. Igorrazü zure egiaren argia, amurekatik lürra argi dezan, zeren ezpeiniz lür hüts, deusen hun ezten bat baizik, zük argi nezazün artio.\nJaits erazi ezazü gañetik zure grazia, zelüko ihitzaz busta ezazü ene bihotza, ixur itzazü debozioniaren hurak, lür gañearen trenpatzeko, eta hari frütü ezin hoberik erakharteko.\nGoiti ezadazü ezpiritü, bekhatien pheziak, aphal erazi deitadan haur, eta ene desira oro zelüko gaizetan egon erazi zadazü; amurekatik zelüko izatiaren eztitarzüna gozatüz geroz, ahalke nadin lürreko gaizetzaz phensamentürik ükheitiaz.\nAltxa nazazü, eta solta kreatüra ororen ezin irañen dian konsolazionetik: zeren ezpeita gaiza kreatü izan denik batere, ene arima osoki phausa erazi, eta konsola diruanik.\nJünta nazazü zuri, amuriuaren ezin soltatzen den oropiluaz: zü zihaur aski zirenen gañen, maite zütianaren, eta zü gabe, beste gaizek orok deusere balio eztienian.


ARGIA Energia krisia\n2015ko maiatzaren 29a | Ordua Euskal Herrian Energia krisia\nIlargia eta energia\tJoxerra Aizpurua\tUdaberria etortzearekin batera Ilargia protagonista bihurtu zen, egun batzuetan bederen, geure bizitzetan. Eguzki eklipsea ez da egunero gertatzen, eta eklipsearekin batera ilargia Lurretik oso hurbil baldin badago gertaera meteorologiko garrantzitsuak izaten dira. Ordu batzuetako iluntasunari... Energia krisia\nNola ulertu oraingo petrolio merkea: bi hipotesi\tPello Zubiria Kamino\tPetrolioaren prezio merkea da 2015eko gai nagusietakoa. Krisi ekonomikoari irteera erraztuko diola diote batzuek. Ekoizle batzuen amarrua izanik laster bukatuko dela besteek. Duela 12 hilabete 90 edo 100 dolarretan zegoen upela zer dela eta pagatzen da 50 dolarren azpitik asteotan? Hona bi azalpen desberdin agian elkarren osagarriak.\nEuskal Herria burujabetza energetikoaren bila\tMalen Aldalur\tUdalbiltzak eta Bizi! mugimenduak "Euskal Herriaren burujabetza energetikorantz joateko gida" aurkeztuko dute ostiralean Baionan.\nPetrolio upelaren prezioa 2009ko mailara jaitsi da\tNerea Ibarzabal\tEuropako erreferentziazko petrolioa, Brent motakoa, 49,92 dolarrera jaitsi da asteazken goizean, 2009ko maila berera. Urtea hasi denetik %13 jaitsi da 159 litroko upelaren prezioa, Europa Pressek jakinarazi duenez.\n"Ipar Euskal Herrian energia trantsizioa behar da, eta estatuak ez du eginen"\tUnai Brea\tLegearen aurrean enpresa forma du I-Enerrek, baina egiazki, energia trantsizioa sustatzeko herri mugimendua izatea da haien asmoa. Urriaren 5ean aurkeztu zuten beren burua jende aurrean, Bizi! mugimenduak Ziburun antolatutako Alternatiba Zokoa ekimenaren barruan. Patxi Bergara eta Mathieu Iriart, sortzaileetako birekin mintzatu gara elkarteak Angelun daukan egoitzan. Energia krisia\nEnergia berriztagarrietan eta kontsumo murrizketan oinarritutako plana aurkeztu du EH Bilduk\tUnai Brea\tKoalizio abertzaleak Energia Konpromisoa izeneko zortzi puntuko plana aurkeztu du Gasteizen egindako ekitaldi batean. Iturri berriztagarrietan, deszentralizazioan eta kontsumo murrizketan oinarritutako energi ereduranzko urratsak eman beharra azpimarratu dute.\nIberdrola, Endesa eta 3.400 milioi euroko lapurreta itzela\tARGIA\tSektore elektrikoaren "gehiegikerien" aurkako itzalaldia deitu du Facua kontsumitzaileen elkarteak Espainiako Estatuan, asteazkenean 19:00etan. Hain justu, aste honetako ARGIAn, elektrizitate konpainia handienak bete-betean jo dituen eskandaluari buruzko erreportajea plazaratu du Pello Zubiriak. Osorik ekarri dugu hona.\nPribatizatua irauli: Hanburgok argindar sarea publiko egin du\tPello Zubiria Kamino\tEuskaldunok aurrezki kutxa eta beste ondasun publikoak ugazaba handien eskuetan uzten jarraitzen dugun bitartean, alderantzizkoa egitea lortu dute beste leku batzuetan. Alemaniako Hanburgon herritarrek erreferendumean erabaki dute orain hiriko argindar sarea eta bi urte barru gasarena berriro publiko bihurtzea.\nEnergia hornidura arazoak izango dira datorren hamarkadan, ikerlan baten arabera\tUnai Brea\tIruzkinik ez\nValladolideko Unibertsitateko ikerlari talde batek aurreikusi du energiaren merkatuak tentsio handiak jasango dituela datorren hamarkadan, munduko ekonomiaren bilakabidean gaur egungo joerak zeharo aldatu ezean.\nPetrolioa, ez dago gure esku!\tI�aki Barcena\tEguzkipean. Ataunen, Gipuzkoako ertzeko herrian tokatu zitzaigun eskuak lotzea gure herriaren erabakitzeko eskubidea errebindikatzeko. Bizikletazale talde batean murgildurik jai giro ederrean ibili ginen, musika eta kantuen laguntzaz. Eguzkiaren izpiak eta beroa ez ziren arazo izan, jende... Energia krisia\nEnergia autoekoizpenaren aukerak eta mugak izango dituzte hizpide Bilbon\tUnai Brea\tEnergia Gara kooperatibaren Bilboko taldeak eta Mugarik Gabeko Ingeniaritza elkarteak energia autoekoizpenari buruzko lehenbiziko jardunaldia egingo dute Bilbon ekainaren 21ean. Jardunaldia DesobEKIentzia kanpinaren barruan kokatu dute. Gaur egun indarrean dagoen autoekoizpenari buruzko araudia azaldu eta elektrizitate autokontsumorako zer aukera erreal dagoen esango dute.\nIparraldea trantsizio betean\tPello Zubiria Kamino\tIruzkin bat\nOstiralean Lapurdiko Urruñan Bizi!ren Larrun aldeko batzordeak bilkura irekia antolatu du Cultures en Transition filma estakuru harturik: “Bertokiratzea eztabaidan Urruñan“.\nTxano gorriak: energia-trantsizioa ere bada jokoan\tPello Zubiria Kamino\tBonnets rouges frantsesez, bonedoù ruz bretainieraz, euskaraz txano gorriak. Iazko udazkenean Bretainia astindu zuten autobideetako peaje atariak kiskaliz, Parisko gobernuak ezarritako ekotasari bidea ixteko. Isilago bada ere lanean segitzen dute geroztik. Erreketak gertatzen dira tarteka. Eta martxoaren 10ean biltzar nagusia izan berri dute.\n| Pobrezia energetikoa\n130.000 lagun hotzak daude etxean\tUnai Brea\tNafarroako etxebizitzen %5ek eta EAEko %4k ezin dute tenperatura egokia mantendu.\nGerra Hotza Krimean: gasa, urrea, monetak eta diplomazia\tPello Zubiria Kamino\t2014ko martxoan berriro Gerra Hotzean aurkitu da Europa. Kapitalismoak menderaturik Sobiet Batasunaren inguruan artikulatutako bloke alternatiboa, deitu sozialismo erreala edo estatu kapitalismoa, Historia ez dela amaitu. XXI. hastean inperio kapitalistek talka egin dute Ukrainan eta asko dago jokoan Krimean.\nPobrezia energetikoa gorantz Hego Euskal Herrian\tUnai Brea\tIruzkinik ez\nDatu berriak ditugu pobrezia energetikoaz. Orain dela urte bi bezala, Espainiako Asociación de Ciencias Ambientales (ACA) elkarteak gaiari buruzko txosten mardula plazaratu du, oraingoan 2004tik 2012ra bitarteko datuekin.\nBiziren eskutik, Trantsizio Energetikoaren Ituna izenpetuko dute hautagaiek\tARGIA\tMartxoaren 23an eta 30ean egingo diren herri hauteskundeen karietara, klima-energia aldaketari aurre egiteko gaualdia antolatuko du Bizi mugimendu altermundialistak, asteazkena, 18:00etan, Uztaritzeko Lapurdi gelan.\nSestao berdeagoa\tI�aki Barcena\tSestao, gorria. Eskola frankistan irakatsi ziguten Sestao Espainiako populazio dentsitate altuena zuen herria zela, Alemaniako Rhur bailara industrialeko beste baten parean Europako mailan. Kilometro koadro eskas batean fabrikaz inguraturik bizi ginen eta Labe Garaietako suak eta hotsak infernu... Energia krisia\nPobrezia energetikoa desagerrarazteko proposamena aztergai Eusko Legebiltzarrean\tAne Lusarreta\tAurtengo urtarrilean aurkeztu zuten PSEko legebiltzarkideek pobrezia energetikoarekin amaitzeko legez-besteko proposamena, eta gaur eztabaidatuko dute alderdi guztiek legebiltzarrean.\nPobrezia energetikoaren aurka, mantak eta kandelak\tAne Lusarreta\tPobrezia energetikoak eragin ditu jada lehenengo mobilizazioak Euskal Autonomia Erkidegoan. Azken urteotan, energiaren prezioen gorakada gehitu zaio krisi ekonomikoari, eta gero eta jende gehiagok zailtasunak dauzka etxea berotzeko. Familien %10 inguru pobrezia energetiko egoeran dago, gasa eta argindarraren fakturak ordaindu ezinik.\n| Auto elektrikoa\nMamitzen ez den hautua\tJoxerra Aizpurua\tJoan den hamarkadan zeresan handia eman zuen ibilgailu elektrikoak. Petrolioaren garestitzeak, aireratzen den karbono dioxidoa murriztu beharrak eta teknologiaren abiadurak etxe askotara ekarriko omen zuen ibilgailu elektrikoa, hamarkada honen amaierarako.\nBestelako energi eredua eskatu dute Durangon\tUnai Brea\tLarunbatean eman zuten ezagutzera jende aurrean Eredu Energetiko Berri Baterako Plataformaren (EEBBP) EAEko taldea, Durangon egindako ekitaldian. EEBBP 2012ko abuztuan sortu zen Espainiako Estatuan; iturri berriztagarrietan, efizientzian, aurreztean eta hiritarren erabaki-ahalmenean oinarritutako energi eredua defendatzen du.\nBeroa garestiegia denean\tUnai Brea\tEzohiko beroa egiten du erreportaje honi azken orduko orraztua egiten ari gatzaizkion unean. Sasoian sasoikoa maite duenak badu, bai, urtarrilean hogei gradu jasan beharraz kexatzerik, baina tenperatura altuak eskertuko duenik ez da faltako. Krisiak azalera ekarri duen eta azken urteotan zabalduz doan espezie batez ari gara: pobre energetikoak. Gero eta jende gehiagok zailtasunak ditu etxean tenperatura egokia izateko, nahiz eta ez dakigun zehazki Euskal Herrian zenbat dauden egoera horretan. Ez eta, egia esatera, zein tenperatura den egokiena etxe barrurako ere.\nZenbait gako Espainiako energia erreforma ulertzeko\tSaioa Alkaiza Guallar\tEspainiako Gobernuak aurki onartuko duen sektore energetikoaren erreforma salatu dute talde ekologistek. Aurreztea, autokontsumoa eta energia berriztagarriak “zigortzen” dituztela uste dute.\n2015-04-28\t| Energia krisia\n2015-02-09\t| Energia krisia\n2014-12-17\t| Energia krisia\n2013-10-09\t| Energia krisia\n2013ko Alternatiba jaialdia urriaren 10ean Baionan ospatu zen. Lapurdiko hiriburuan bildu zirenek alternatiba jasangarriak ezagutzeko aukera izan zuten: baratz komunitarioak, hirigintza ekologikoa, banku etikoak, tokiko monetak, trantsizio energetikoa egiteko egitasmoak, kooperatiba... 2011-06-21\t| Energia krisia\nAxier Lopez\tSan Joanen Apokalipsia irakurtzeko gomendatzen die apokaliptiko esaten diotenei. Pedro Prieto (Madril, 1950) ingeniari teknikoa da formazioz; urte luzez industriaren ohiko bideak zapaldu eta gero, orain dela hamarkada bi hasi zen erregai fosilen agortzeaz kezkatzen. Ohiko bideetatik erabat... 2010-03-15\t| Energia krisia\nItapua eskualdean dago 13 de Mayo gunea, Paraguain. Azken sei urteetan hamazazpi aldiz bota dituzte han bizi diren 40 familiak, eta hamazazpi aldiz bueltatu dira bertara, hutsetik hastera. Garai batean, Alfredo Stroessner diktadoreak bere medikuari eman zion zortzi hektarea horien jabegoa eta orain... 2007-11-04\t| Energia krisia\nKlima aldaketaFracking-aren arriskuaEnergia nuklearraEredu ekologikoakAzpiegitura handiakLandareakHondakinen kudeaketaKutsaduraErleaAztarna ekologikoaNaturaEremu elektromagnetikoakOzono geruzako zuloaEnergia berriztagarriakHondar bituminosoakGainpopulazioaHidrokarburoakEuskal Herriko kostaldea Kazetaritza independentea eta profesionala egiten dugu, euskaraz eta euskaldunontzat.


Ondartzatik begiratu ezkero sortalde edo eguzkiak igoten daben alderantz, ikusten da, begien aurrean aurkeztu leittekean laurkarik ederrena. Itxasoa ta leorra, itxasoak urrunean eratuten daben marboilla, zeru ta itxaso alkarregaz batuten direala iruditen dan ustaia: onatxoago, Izaro deritxon itxasleorra, itxasertzak, itxasbazterrak, atxak, ondartzak, itxasertzetik gora jasoten dan Ogoño deritxon ikusgarriko atxmendia edo itxasmunea, Mundaka aldetik, serreaz ebagiriko atxa dirudiena: beste aldera begiratu ezkero, ikusten dira Oiz mendia, ta an da emen, beste andiera ezbardiñak daukezan asko: baita Gernikararteko itxasarte luzea-be, urgorenean urez beterik eta urberenean ondartza edatzuakaz. Ganera, eguraldi onetan ikusten dira Bermeo, Mundaka eta Elantxobeko txalupa, potin da batel arrantzuan dabiltzan guztiak, eta sarri ontzi andiak-be euren belak edo aize-oialak zabalduta, itxasoan-zear doazanak. Onekaz ikusbide eder guztiokaz, ondo jolastu oi-dira Ondartzan bizi direanen begiak eta ikusmenak.\nJosetxok orain, eztau zetan besoan erabili, ta eskutxotik elduta eroaten eban Juana Marik Mundakako zeiara: ezeban nai izaten etxean geratu eguraldi ona begoan. Pauliñak ostera arratsaldean, ondo apaindurik eroaten eban Mundakara bere urte inguruko umeakaz jolastutera.\nBerak nai ebanean joan da etorri, ta berak nai ebana emon da egin: alagala ebillen Josetxo; dana parkatuten jakan, da ibilten zan poz-pozik alde guztietan. Txomiñek, bere betiko gogo-argiaz, kanta edo abesauten eutsan sarri:\nJaunak biraldu zaittu,\nPozgarri izan bedi,\nAu Txomin-txikiren abesti au ikasi eben Mundakan da Bermeon, da urte askotan abesauten zan, umeari lo eragitteko, nai edozein ordutan da lekutan.\nOndartzatik urre-samar egoan Lamiaran eritxon baso-etxe bat, eta etxe onetan egozan Josetxoren adin inguruko mutikotxo bat eta onen arreba zerbait zarragoa: onek joaten zirean sarri Ondartzara, Josetxogaz olgetara edo jolastutera. Mutiko biak kaltzak jantzi urruntxo, bide, solo ta basoetatik, euren jolasaldietan, Axeri txakurtxoa lagun ebela: askotan, jatorduetan, etzirean agertuten etxera, ta billatu bear izaten zirean etxeratzeko. Bost urte igaro jakezanean, asi zirean joaten itxasertzeko atxetara ta batuten ebezan itxas-marraskillo polittak eta karramarroak: sarritxo joan oi zirean etxera itxasertzean da atxarteko osiñetan soñeko guztiak bustirik: jaten ebezan zugatzetatik jausten zirean sagar gordin gogorrak, gaztañak edo intxaurrak eta edozer janari osasuna galtzekoak, eta alperrik zirean Txomiñek eta emazteak egitten eutsezan agirakak.\nJosetxo egoan ekanduta berak nai eban guztia egitten, da aserre-aldi gogorrak izaten ebazan bere gogamenak egin ezik; baña agiraka egitten jakan, osasuna galduteko arazoetan da arriskuetan ebillenean. Txomiñek maitte eban, baña noizik-beiñean berotuten eutsazan eperdi aldeak eta zuzenduten eban zerbait egun batzuetarako, baña umeak beti ume, ta Josetxo laster joaten zan ostera lengo arazoetara.\nOkerkerien urrengo, Txomiñek nekaldu nai ebanean, lenengo besoan artuta abesauten eutsan:\nZeu zara laztanena,\nNegarti eta geizto,\nAlper izango dozu,\nBai, neure maittea.\nAbesti onen urrengo astinduten eutsan eperdia zirogarradatxo bategaz, zerbait zuzendu eittean.\nBekian Josetxok, aittak abesti ori abesau ezkero, zigorra biak; bata abes-egitten da bestea negarrez; baña geztokeri andiren bat egiñ ezik, aittak ezeban iñoiz joten. Ikasbideaz biurtuko zan goiz edo belu apaltasunera.\nJuana Mari-be, senarrak Josetxori abesti ori abesauten eutsanean, biotza taupadaka ebala jarriten zan bildurrez larregi nekalduko ete-eban, da esaten eutsan:\nTxomin, Jaungoikoagaitik ezeiozu miñik egin: orrek egitten dittuan gauza guztiak umekeriak dira, ta umeak ezin leike egin besterik: bakizu mutiko ori guztiz ona dana, ta erruki dot zigortuten dozun bakotzean: neu joko baninduzu-be, elitzakit min geiagi egingo. Bakit Txomin, berorren onerako direana orrek nekaltasunok, eta ikasbideak gaztetan irakatsi bear direana, baña biguntxoago erabilli bear dozu Txomin zigor ori.\nJuana Mari, berbalari zagoz goizeon, mutikoari eperdia berotu deutsadalako: ondo dakizu zelan zugatzak gaztetan zuzendu bear izaten direana; gero ezin leitekez zuzendu ausi baga. Nire zigorradak ezteutse miñik egitten, ezpabere okerkeriak egiteko bilddurra artu-eragin. Artuizu eroapena, ta egon zaitte ardura barik Juana Mari, nire burubideak eztabe iñoiz naibagerik ekarriko: bakit mutikoau guztizko ona dana, baña, olan da guzti-be, gaztetan artu bear jako ardurea ekandu onetatik aldendu ezteitean, da egunen baten atxetatik edo zugatzen batetik jausitta il ezteittean. Zelanbait kendu bear jakaz ekandu txarrak, etxera naigaberik ekarri eztaien beretzat eta geuretzat: beste jolasetan, berari ez iñori atsekaberik ekarri ezin leitekeanetan, ibilli deitteala berak nai daben legez.\nArin da polito ikasi eban Josetxok euskera berbetan, da bost urte garrenean, egitten ebazan Mundakara ta ostera joan-etorriak, edozer gauza eroaten edo ekarten.\nEgun baten joan zan basora bere Lamiarango lagunakaz, Martin-zaldi lanean egoan lekura; gogoratu jakan zugatz txikitxo batera igotea, Lamiarango lagunak beste batera igoebelako: danak, bata baño bestea arroago ta lerdenago ebiltzan, adarrik-adar zugatzetan, da atzenean, Josetxo ta beste bat jausi zirean lurrera ta zauritu ebezan euren esku, arpegi ta buruak. Asi zirean negarrez da deadarrez odola ikusi ebenean, andik, ortik eta emendik: Lamiarangoak joan zirean arin euren etxera, ta Josetxo eroan eban Martiñek etxera negar-baten ama ta ama deadarrez.\nJuana Marik entzun ebazanean Josetxoren deadarrak eta negarrak, urten eban etxetik arrituta zer jazo ete-zan mutikoagaz: ikusi ebanean Martiñek eroala arpegia odoldurik, bildurtu zan, da gogoratu jakan onek ebala errua mutikoaren ardurarik artu ezebalako, ta esan eutsan:\nNun egoaz Martin umeari zugatzera igoten galarazo barik, ganorabakuori? Itsurik egoaz umea ez ikusteko?\nNik neure lanean jarraittu dot, eta eztodaz ikusi mutikuok zugatz ganean: jausi direanik-be eztot jakin deadarrak eta negarrak entzun arte.\nTxomiñek ezeban jakin ezer bazkal-orduan etxeratu arte, ta jakiebanean asi zan «zeu zara laztanena» abesauteko asmoaz, baña Juana Marik ezeutsan itxi mutikoa nekalduten mingorturik egoalako: Txomiñek-be erruki eban, arpegi ta eskuak zaurituta eukazala ikusi ebanean, baña alanbere egieutsan agirakatxo bat zugatzera igo ebalako: gero, besoan artuta, maittetasun andiagaz, emoeutsazan, il etzanean zugatzetik jausi zanean.\nAstebetean sendatu zan Josetxo, ta bizkor da lerden ebillen, bear bazan, beste zugatz andiago batera igoteko-be, txori-abiak ikustera. Pauliñagaz Mundakara joan baño, naiago eban jolastu edo olga Lamiarango laguntxoakaz, atxik-atx, solorik-solo edo basorik-baso, batean arin-arinka, bestean astiro-astiro, urrengoan egotaldi luzarokoakaz, atsedendu: urberen zan orduan, sarri joaten zirean atxetara ta atxik-atx Mundakararte edo beste alderantz Lamiaranperarte, atxartietan egozan mangoliño ta karramarro guztiak batuaz; baitta atxartietako osiñetan arrapaten ebezan noizbait, abrusko, karraspio, lula ta beste arrain txikitxoak; baitta iñoiz amarratzak-be: onek ibilketok zirean euren jolasgarri onenak eta kutunenak.\nEgun baten, bazkalostean, joan zirean gazteok Murguako atxetara, ta atx onen itxasaldean jarri zirean arraintan: arrapatu ebezan arrain txikitxo batzuk eta pozagaz etzirean aspertu euren arrantzuan arratsaldeko bostak arte: egozan bertan bera, arrantzua baño beste gomuta baga. Ezeben gogoratu itxasgorea zala, ta Murguaren inguru guztia urez betezkero, ezin izango zireala leorreratu urrengo urberenarte. Bostetan zan egun atan urgoran: ordu orretan asi zirean gazteok etxerantz joaten, baña Murguaren leorraldera igaro zireanean, ikusi eben urez beterik egoala, gutia, ta arritturik lotu zirean, etxeratuteko bide baga.\nIlluntzeko illunabarrenean, etzan Josetxo etxera agertu, ta Juana Mari asi zan etxekoari ittanduten nun dan mutikoa: iñok ezeban ikusi arratsalde atan: asi zirean billatuten, soloetan, basoetan da alde askotan; onetan, Juana Marik, etxeko leiotik ikusi ebazan Murguaren bizkarrean, Josetxo, Lamiarango lagunak eta Axeri txakurtxoa, itxasleorturik itxaroten ura berantz jatsi arte, leorrera igaroteko. Lamiarango neska-mutillen aitta-be joan zan Ondartzara ittandutera an etegozan bere umeak, eta arritturik jarri zan, Juana Marik esan eutsanean Murguan egozala urak inguratuta, arik-eta urberen izango zan ordurarte. Batzuk orain da besteak gero, Ondartza ta Lamiarango gizadia, joaten zirean itxasertzera gazteak zaindutera, ta gautu-orduko adierazo eutsen, egon eittezala geldi bertan, bitarteko atxak agertu arte.\nTxomiñek eta emazteak, esaeukean asunak jan ebezala, ain artega ta ibilkor egozan illundu zanean: joan ara, etorri ona, igo goiko leioetara Murguan egozanak ikusi gurarik, jatsi bera euren arazoak zuzentzera, joan etxasertzera ikusten zeinbat jatsi zan ura; etorri etxera apaltzako ardurak artuten: olan ebiltzan Txomin-txiki ta emaztea illuntze atan. Martin-zaldi ta Lamiarango gizona, egozan itxasertzean neska-mutillok zainduten, atxak ondo agertu orduko asi ezeittezan igaro gurarik. Juana Marik naigabez beterik esaten eban:\nZe gogamen etorri jake gaur umeori Murguara joateko? Nun egon dira, ura gorantz etorrela ez ikusteko? Ai Txomin, onek dira atsekabeak.\nJuana Mari..., gaur Jaungoikoak nai badau, zigorrak bearrak egingo dittu: orrek ume zittalok eztira Murguara joango beste baten.\nJaungoikoagaittik, Txomin, ezeiozu miñik egin mutikoari: orrek umeok eztakiez oraindiño itxasoaren gora-berak, eta eurak eztakiela artu deutse urak inguru guztia.\nBai, Juana Mari, baña uste dot, gaur artuko daben zigorradeaz, eztala joango Murguara datozan iru urtetan: ilusikozu, zein polito ikasiko daben itxasbetearen ardurea artuten.\nGabeko bederatzietan asi zirean agertuten gazteok igaro bear eben bideko atx-tontorrak, eta ariñegi asi zirean atxak-zear illunetan. Txomiñek eta Lamiarango gizonak urten eutsen bidera ta eldu zirean leorrera, baña Lamiarango mutikoak, larrapastada bategaz egieban sartu-urten bat uretan, soñekoak aldian ebazala.\nTxomiñek, agirakatxo bat-be ezeutsan egin nai Josetxori etxera elduarte, baña Lamiarangoak, emoeutsezan zaplada ederrak bere seme-alabari, ta arin eroan ebazan etxera bere aurretik, bigarren nekaltasuna etxean emoteko.\nJosetxo ta aitta etxeratu zireanean, asi zan Txomin irribarreka ta gogo-argiaz da zoli abesauten «zeu zara laztanena»: mutikoak negarrez esaten eutsan:\nAitta-txo, enaz geiago joango.\nJuana Mari egoan gogo-illunaz, guztiz motel, autuen da auzien adi: Txomiñek abestia amaitu ebanean, nekaldu eban gogortxo ta ganera emoeutsazan mozu batzuk, eskiñi ebalako etzala geiago joango Murguara.\nAurrerantzean, neska-mutillok ibilten zirean goialdetik, etxerako orduak ondo jagoten ebezala.\nUrteak joan, urteak etorri, Josetxok zazpi urte ebazanean, bere aittamak artu eben iksatetxera biraltzeko burubidea. Eroan eben Mundakako irakasleagana, ta egun atatik aurrerantzean joaten zan ikastetxera egunaro, goiz da arratsalde. Egin ebazan adiskidetasunak ikastetxeko lagunakaz, da askotan etzan agertuten etxera goizetan eguerdirarte ta arratsaldietan eguzkia mendi-ostean sartu arte.\nIkastetxera joaten zanik aurrerantzean, Josetxo egunaro etorren edertuten, da gogo onagaz lagunduten eutsen etxekoari edozein lanetan, ikastetxera joaterik ezeukanean. Amar urte garrenean polito ekian irakurten, ta guztiz maitagure ta gogo-argia etorren berez gurasoaren pozgarri.\nItxi daigun orain Josetxo bere ikastetxeko arazoetan, da goazan Martin-zaldigaz zer gertaten dan jakitera. Antxiñatxo il jakazan gurasoak, eta arrebatxo bategaz, esaten dan lez, geratu zan gizajoa, goian zerua ta beian lurra baño beste barik: urte asko eroazan Ondartzan otsein, da Txomin da emazteak, etxekoa balitzan lez, euken pozik eurakaz.


barren.eus - Kantua, Steffan Rundquist eta Esther Schoenmakersen bizi-filosofia\nSteffan Rundquist eta Esther Schoenmakers Elgoibarren dabiltza egunotan, kantuan eta eskean. Herbehereetakoa da Esther, eta suediarra Steffan, eta urtarrilaz geroztik Gipuzkoan barrena dabiltza, gitarra, anplifikadore txiki bat eta mikrofonoa hartuta. 90eko hamarkadan sona handia hartu zuen Undrop taldeko abeslari izandakoa da Steffan.\nSteffan Rundquist-ek eta Esther Schoenmakers-ek musika dute ogibide, eta kalea, oholtza. Zazpi urte daramatzate batetik bestera, kalean musika eginez irabazten dutenarekin bizitzen. Bizimodu gogorra dela aitortu dute, baina aldi berean, “aberasgarria oso”. Egunotan, Elgoibarren ibili dira, bazterrik bazter kantuan. Ikusi ditugu herritarrekin hizketan, beti irribarretsu, beti umoreko. “Oso eskuzabalak izaten ari dira gurekin elgoibartarrak”. Arrastoa laga dute San Frantzisko kalean, bertako dendarien arabera. “Egun osoa emango nuke hauei entzuten”, aitortu du Kontxi Egurenek, Kontxi jantzi-dendako nagusiak. Alderrai dabiltza Gipuzkoan, batetik bestera gurditxoari tiraka, baina askok jakingo ez duten arren, ospea ezagututakoak dira, urte asko ez dela.\n• Kantu propioak eta bertsioak\nKalean, bertsioak jotzen dituzte gehienbat, eskean ateratzen dutenetik bizi direlako eta ezinbestekoa zaielako jendea erakartzea, baina badituzte kantu propioak eta ezagutu dituzte jendea erruz hurbitzen zitzaien garaiak ere, Steffanek bai behintzat. Izan ere, 90eko hamarkadan sona handia hartu zuen Undrop musika taldeko abeslari izandakoa da Steffan –Tomas anaiak eta Antonio Crespo baxu-joleak osatzen zuten taldea—, eta 1994an, kontzertua ere eman zuten Elgoibarren, Malape tabernan. Train izenburuko abestiarekin kantu arrakastatsuenen zerrendan goia jo zuen Undrop taldeak 1998ko udan, baina kalean sekula ez dute jotzen.\n• Ospea gozatu eta sufritutakoa\nOspea gozatu eta “sufritutakoa” da Steffan Rundquist, eta oraindik bizimodu hark sortutako zorrak kitatzen ari dela dio. “Kapitalistekin jolasean ibili ginen, finantza kontuez ezer jakin gabe. Famatu izan nahi genuen, musikaz bizi ahal izateko ospea izatea ezinbestekoa ikusten genuelako, eta ekonomia ikasten ere hasi nintzen aberatsa egiteko gosez, baina ez ginen oso kontziente norekin ari ginen. Eta famatu izatea ez da txarra, jolas-arauak legezkoak badira: hau da, lurra eta inguruko besteak esplotatu ezean. Sistema kapitalista ustelduta dago, baina. Enpresa handiak eta finantza erakundeak besteen kontura bizi nahi duten parasitoak dira, eta talentudun artistak, txotxongiloak, haien eskuetan. Bizitzan balio handiena duena kentzen digute, denbora, eta gu geu ari gara guretzat kaltea besterik ez dakarren sistema elikatzen”, dio Steffanek. Eta amaitu nahi du hori. Edo gutxienez, urrundu “kalapita” horretatik. Ariketa horretan dihardu azkeneko urteetan. Zintzoa izan nahi du bere buruarekin, sentitu, pentsatu eta egiten duenaren artean koherente izan; “ahalik eta kohereteen, ez baita beti erraza".\n“Ospea besteen begietan bilatzen dugu beti, baina ez gara jabetzen besteen begietan handi ikusteko sarri geure buruarekin jokatzen dugula desleial”, gaineratu du Estherrek. Maitasuna eta politika gaien ingurukoak dira euren letrak, baina saiatzen dira “etsenpluaren bidez predikatzen, eta ez moral bikoitzarekin jokatzen”. Kantu bat sortzen dutenean hamabost urteko epean esaten duten horri eusteko gai diren pentsatzen dute beti, jendeaurrean kantatu aurretik. Hori da ariketa. “Bizitza-filosofia” duten horrek egin ditu musikari alderrai. Bikotea dira, musikan eta bestela ere bai. Besteak beste, Kataluniako La Fera Ferotge taldean ibilitakoa da Esther, eta elkarrekin, Bluemor Blaze proiektua sortu zuten gerora, Katalunian elkar ezagutu ostean. “Cash converter batera jo eta ordu t’erdian dena saldu nuen, eta Euskal Herrirako autobusa hartu genuen gero”, oroitu du Steffanek.\nIkusi erreportajea osorik BARRENen


Covid-19aren ondorioei aurre egiteko plana - Bilbo - Uriola.eus\nCovid-19aren ondorioei aurre egiteko plana\nuriola.eus 2022-01-14 11:26\nPlana sinatzeko ekitaldiaren irudia (Argazkia: Bilboko Udala)\nBilboko udalak hiriaren suspertze soziala, ekonomikoa eta kulturala bultzatzen laguntzeko 21 neurri atera ditu aurrera. Planak 6,5 milioi eurotik gorako aurrekontua izango du eta udalean ordezkaritza duten talde politiko guztiek adostu eta sinatu dute.\nCovid-19aren agerralditik, udalak krisi honi aurre egiteko hainbat plan atera ditu aurrera. 2020an, Aurrera Plana aurkeztu zuen. Urte horretan 15 milioi euro erabili ziren, eta 2021ean, plan berdinaren barruan, beste 15 milioi. Aurten, testu berri honek aurreko planarekin bat egiten du. Neurri sorta berri honekin, Bilboko inor atzean ez geratzea bilatzen da Covid-aren ondorio ekonomiko eta sozio-sanitarioei aurre eginez.\nHala ere, testuak aldeketarako edo neurri berriak gehitzeko aukera ematen du. Salbuespenezko laguntza zuzenak eta beste administrazio publiko batzuetakoen osagarriak direnak gehituko ahal zaizkie. COVIDaren eragina gehien jasaten duten sektoreetarako, Bilboren sustapen eta dinamizazio komertzialerako aparteko plan bat lantzeko aukera aurreikusten du. Garrantzi handiko datetarako eta merkatari-elkarteentzako nahiz beste eragile batzuentzako laguntza tekniko eta ekonomikoak ere jasotzen ditu.\nNeurrien barruan jaso ez diren beste esparru batzuk indartuko dira, pandemiaren bilakaeraren arabera. Garbitasunean, mugikortasunean, espazio publikoan eta hezkuntzan esaterako. Atzo aurkeztutako plana lau jarduera-eremu nagusiren inguruan egituratuko da.\nGizarte-kohesioa indartzeko 1.700.000€ bideratu dira. Arlo honetan, krisi honek latzen jo dituen, eta arreta eta laguntza berezia behar duten guztientzako gizarte-babeserako zenbait eremu aurreikusi ditu.\nArlo ekonomikoko eta enpleguaren arloko neurrien esparrua diru gehien jaso duen eremua izan da. Gabonetako ez-ohiko plana barne, merkatariak eta ostalariak laguntzeko eta enplegua sustatzeko 3.780.000€ erabiliko dira.\nKulturari dagokionez, kultura-bonuak aterako ditu 300.000€-ko aurrekontuarekin eta kultura-proiektuen poltsa berezia, 500.000€-rekin. Azkenik garapen-bidean dauden eskualdeetan COVIDaren aurkako txertaketa indartzera 150.000€ zuzenduko dira.\nNeurri batzuk planetik kanpo\nNeurriak alderdi guztiek sinatu arren, oposizioko indarren neurri batzuk bertatik kanpo geratu dira. Esaterako, kulturaren arloan jai-batzordeentzako laguntzak kanpo geratu dira. Hezkuntzari begira, hiriko ikastetxe publikoetako haur-hezkuntzako geletan CO2 neurgailuak eta airea iragazteko ekipoak jartzeko neurria kanpo geratu da.\nCovid-19aren ondorioekin jarraituz LAB sindikatuak salatu du, eskola-jangeletako enpresak ez direla ari Covid-aren ondorioz baja medikoan dauden langileak ordezkatzen. Horren ondorioz, exijitu diote Jokin Bildarratz Hezkuntza sailburuari, jangelak kudeatzen dituzten enpresak behartzea langile guztien COVID-19agatiko bajen ordezkapenak bermatzera. Baita ere, ahalik eta medio gehien jar ditzala zerbitzu seguru eta kalitatezkoa eman ahal izateko.


Zuzendu argazki baten koloreak Photoshop-ekin azkar | Sormenak linean\nArgazki bateko koloreak zuzendu Photoshop-ekin\nPaul gondar | | Argazkia, Photoshop, Tutoretzak\nArgazki bateko koloreak zuzendu duten Photoshop horrela, kolore garbi eta naturalak dituen irudia lortzen da. Argazki orok behar du oinarrizko ukitua koloreak galdu ez daitezen eta modu profesionalean bilatzen ari garen estetika izan dezaten.\nPhotoshop hori ahalbidetzen digun argazkiak kentzeko ezinbesteko programa da benetako artelanak gure argazkiekin. Honekin bidaltzeko irudien koloreak modu batean ukitzen ikasiko duzu profesionalagoa eta eraginkorragoa estetika erakargarriagoa eta originalagoa duten irudiak lortuz.\nGure argazkiaren koloreak hobetzeko egin behar dugun lehenengo gauza irekitzea da Photoshop eta hasi berarekin nahasten. Gure ukipenaren helburua ahal izatea da kolore zuzenak irudia modu kontrolatuagoan.\n1 Aukeratu irudiaren eremu zehatzak\n2 Kolore zuzenak\n3 Beste konponketa batzuk\nAukeratu irudiaren eremu zehatzak\nIrudi bat ukitzen dugunean beti egin beharko dugu ukitu nahi ditugun eremuak kontrolatuz, ohikoena lantzen hasten garenean Photoshop irudiak modu orokorrean ukitzea da. Kasu honetan a izango dugu arreta ukitu puntu zehatzetan iruditik.\nA sortzen dugu geruza maskara ortresna-barraren behealdean klik eginez Photoshop, zati honen ideia nahi ditugun eremuak hautatzea da ukitu bereizitaAdibidez, zuriak ukitu nahi baditugu, tresna honekin zuriak soilik hautatuko ditugu. Tresna honen erabilera honakoa da margotu pintzel bat balitz bezala, hautatu ondoren berriro geruza maskara tresnaren ikonoa sakatzen dugu eta aukeraketa bat lortuko dugu.\nApurka-apurka aldatu nahi ditugun eremuak hautatzen joaten gara, amaitutakoan sakatu egingo dugu geruza maskara ikonoa eta kolore gorria nola desagertzen den eta aukeraketa bihurtzen den ikusiko dugu. Amaitzeko hautaketa alderantzikatzen dugu goiko menuko hautaketa / alderantzikapena sakatuta.\nZuzenketa selektiboaren geruza maskara aukerarekin ahal dugu ukitu koloreak zehazki. Zuzenketa selektiboaren tresnaren aukerak arretaz begiratzen baditugu, kolore desberdinetako menu bat nola dagoen ikus dezakegu, kolore horietako bakoitza banaka egokitu.\nEgokiena, tresna hau ondo erabiltzea hau da: sortu doikuntza geruza anitz Irudiko kolore bakoitzerako, pixkanaka koloreak modu zehatz batean doitzen joango gara klik eginez kolore aukera desberdinak horrek aukera ematen digu zuzenketa selektiboaren aukera erabiltzeko.\nBeste konponketa batzuk\nOnaren doikuntza geruzak hau da, irudien parametro asko aldatzeko aukera ematen digute, aukerak egin ditzakegu eta doikuntza geruzaren barruan edozein aukera alda dezakegu. Irudiaren adibidearen kasuan irudiaren goiko aldea hautatu dugu eta kolorea aldatu dugu kolore orekatzeko tresna.\nOso denbora gutxian a erabiltzen ikasi dugu lan dinamika profesionalak argazki-ukipenaren munduan, emaitza kontrolatua eta profesionala lortuz, gu izanik irudian zer aldaketa aplikatu erabakitzen dugunak.\nIkasi nahi badugu profesionalki lan egin Tresna mota hauek erabiltzen hasi behar dugu, ezinbestekoa baita diseinuaren eta argazkigintzaren sektoreko profesionalek erabilitako lan dinamika ondo ezagutzea. Hauek tresna errazak Proiektu ugari erabilgarriak izango zaizkigu, programa bat erabiltzen ikasteko garrantzitsuena efektu jakin bat sortzen jakiteaz gain, programari buruz ditugun ezagutza guztiak konbinatuz zer egin dezakegun ondo jakitea baita. .\nArtikuluaren bide osoa: Sormena linean » General » Argazkia » Argazki bateko koloreak zuzendu Photoshop-ekin\ntrucutu esan zuen\nNola ikusten duzu ez duzula kolore zuzenketa madarikatua kudeatzen, aizu?\nAdobe-ren Project Rush plataforma anitzeko bideoen edizioa bateratzeko


Ostiral Saindua bukatzear zegoen. Wittig Bar burbuilatsuan bildu ginen Jesusen Golgotako patarraren nekeak gainditzea ospatzeko. Zokok, Preziosek eta Nolwenek astea bukatzen zuten eta ni oporretan nintzen Pazko asteleheneraino. Alfertasunaren —zergatik beti alferkeria?— lehen orduak riesling hurrupatzen eman genituen. Chemical Brothersen musika entzuten, bata eta bestearekin funtsik gabe eleka eta bereziki gure artean tinkatzen, finkatzen, zinkatzen. Talde argazkia atera genuen, panoramiko moduan Prezios ohatzeko gisan. Irri baizik ez ginen, ahantziak bagenitu bezala mundua maldan behera zihoala eta Janaren zoritxarra. Ilsek gehitzen zuenez, jakin behar zen noiztenka break baten egiten...\nDeborah eta Scullyrekin etorri zen Zoko. Wittigenean zakurrak debekatuak ziren arren, harrerako butx zainartek sartzeko baimena eman zioten kanixe maitagarriari, baina nardagarria nire gustuko. Loriatua zen. Prezios, aldiz, bakarrik hurbildu zitzaigun bost metroko muturrarekin. Marlenen berri galdatu nion:\n— Eta Marlen?\n— Joan egin da. Atzo. Edo hobe, lekuak hustu zitzan erregutu nion. Ez nituen jasaten ahal bere ordreak, manuak, erabakiak. Eta behar nintzaien derrigor plegatu, bestela bikote krisia garatzen zidan. Arratsalde osoko negarrak, otoitzak, barkamenak eta errudun sentitzeak pairatzekoak nituen. Bada hein bat, ez duzu uste...\n— Baiki. Baina onartuko duzu zure heina zinez murritza dela.\n— Heldu den larunbatean Donibane Garaziko Moxtola skuatean lesbian speed dating bat antolatuko dute. Zorte on gehiago ukanen dut barnealdeko neskekin.\nEz nintzen segur. Sexu bereko pertsonen ezkontzea eta homosexualitatea bera eskoletan aipatzea debekatua zen Frantziako erresuman bezain Euskal Herriko iparraldeko partean. Lesbianak ez ziren, horrela, Preziosen begi zoragarriengatik txori papo gorrien pare zuhaitz biluzien kaskoetan kantari jazarriko. Edo bai? Nire sorbaldan pausatu zuen burua eta larru beltzaren distirak ukiduraren mugetaraino eroan ninduen. Preziosen kontsolatzen zinpurtzen zen Ilse, argazkian bederen uros ager zedintzat. Bistakoa zenez, sentimendu tristeak ez ziren manatzen, baina haien dorpea arindu zitekeen adiskidantzaren bidez.\nMahai erraldoiaren borobilean metatuak ginen, basoak arradaz eta bara-bara. Hamazazpi urteko nerabeak ginen, axola eta helburu gabe. Doi bat ero zerrakeen Arthur Rimbaud zenak. Haatik, halako batean, Nolwenek paper puska handia jalgi zuen bizkar-zakutik, hedatu eta arkatzak banatu zizkigun. Serioski ari zen. Gure harremanen sarea marraz genezan nahi ote zuen The L Worldeko Aliziaren moduan? Preziosek gauza bera pentsatu zuen soa histen zitzaiola. Ilse ttattit zegoen. Zokok Deborah-ren altzoan pausatu zuen burua amultsuki. Bela zorrotza eta djellaba beltza zeramatzan soinean, beira urdineko betaurrekoak aurpegiaren erdian eta marka isilduko dudan kirol zapata kolore aniztunak oinetan. Zoriontsu ziruditen biek Scullyri musuka. Nolwenek laguntza eskatu zidan riesling edari jainkotiarrak itotzen ez zizkidan neuronak haiatu nitzan otoiztuz:\n— Demagun paper zuri hau dela gure ikerketa eremua. Badakizue engoitik Daniel Elgebeltz bere arrebaren atzetik doala. Ditugun xehetasunen arabera entseatu gaitezen nor-nori-nork haren oihala iruten.\nDanielen eta Janaren izenak idatzi zituen. Elerran nituen ohiko sospetxosoenak pausatzekotan geratu nintzen. Ordez, hartu berri genuen taldearen argazkia jarri nuen paperaren erdian, ikerketa aitzinatzeko premiazkoak ziren elkartasuna, batasuna, instintua, memoria, iraupena, heziketa, adiskidantza eta maitasuna irudikatzeko. Jimmy izkiriatu nuen, Lavigne, Izozta eta Dupont de la Cuna, bakoitza Janarengana iristen zen zagita meharraz ilustratuz. Preziosek Julieta eta Marietaren ikurrak pausatu zituen. Zokok izen guztien aldean galdezkako seinale gotorra marraztu zuen. Itxuraren azpian Txatxo txertatu genuen, egitura guztiaren giltza bailitzan. Bururatzean lau urrats atzera eman genituen Lilly Rushek Philadelphiako FBIko bulegoan zegikeen eran, hausnar eta arranguratsu. Zaunka erlastua askatu zuen Scullyk.\nEtsitzekoa zen. Paperean etzan Janaren desagertzea ez zen zoharragoa. Edatekoa manatu genuen. Rieslinga burrustan uholdetu zitzaigun Wiesbadenen bezala. Biologikoa aldion. Wittig Bar hertsi arte egon ginen pantailan iragaten ziren bideo lizunei begira: oldozkun genuen alabaina. Txatxo solastatuko nuen eguerdi aldera Donostian. Baldinba, Nolwenen dokumentuan pausatzeko zerbait lotura berri idoki nezakeen. Espero nuen behintzat. Ostatuko atean errondan nagitu ginenean, partida zailaren bezperan garaipenean sinesten ez zuten Aviron Bayonnaisko jokalariak baikinen, Nolwenek ahapekatu zigun:\n— Darth Vader komandokoen gutuneko 400.000 franko haien hatza atzeman duket. Baldintza erabiltzen dut nahitara.\n— Parisko banku pribatu batean atrakoa izan zen 1985eko uztailaren 14an, begiraleak oro telebistari iltzatuak zirela Champs Elyséesetako erakusketa militarra ikusten.\n— ...Qu'un sang impur abreuve nos sillons!\n— Amaia! Mesedez! Gertatzen da dirutza hori ez dela sekula aurkitu. Urtu egin zen nolabait.\n— Nor ziren ebasketaren egileak?\n— Misterioa da. Batzuek diote droga, arma eta emakumeen trafikoan nagusitu nazioarteko gaizkileek obratu zutela. Besteek, orduan indarrez zihoazen ekialdeko terrorista taldeen ildoa jorratu zuten. Emaitzarik gabe.\n— Europar jatorriko terroristak izan zitezkeen?\n— Zehatzago bazina, Amaia...\n— Ba, IRA, ETA edo FLNCkoak demagun. Laurogeiko hamarkadan indartsuak ziren.\n— Xendra horrek ez du ezer eman.\nWiesbadendik itzultzean burutik behera beltzez beztitu gizonen errabia erasokorrak frogatzen zuen bazirela oraino zenbait dirutza faraonikoaren atzetik zebiltzanak. Jotzeko eta, behar izatera, hiltzeko prest ziren gainera. Nire haragi kolpatu eta ubelduaren muinetik beretik nekiena. Noren eskuetan ziren laurehun mila franko haiek? Janarenetan? Berdin norabide faltsuan eratorrian ibilarazten gintuen lekukoetarik batenetan? Lumaz hantu putzuken pare elkarren aurka borrokatzeko baliatzen nindutela ziruditan unean suspertu nintzen karkaraz:\n— Agian ez zuten franko meta hura eurotara aldatu 2001eko urtarrilaren 1etik hara! Zorigaitzez hamar urteren buruan euroa krisian dago. Ezjakin superinformatu aho zabal bakanek txanponaren bukaera iragartzen dute eta salbatzerik merezi duenetz terrentaz galdatzen... Hahahaha!\n— Erraza da trufatzea —zerrasadan Zokok—. Pentsatzen duzu hiritar europar arrunten makurrari? Hauek dute krisia larrutik ordaintzen, ez biktima gisa aurkezten zaizkigun banku eta aferagileek. Brusela jada pobreenei janari mailako emaitzen murrizteak erabakitzen dabil, dakizkigun soberakinak direlarik bestalde.\n— Grezia belauniko jarri zuten. Italia eta Espainia gero. Denetan haserre gorriaren hariari tiraka, jendeak manifestatzeko hitzartzen dira. Euroa laster moneta egituraren zero graduan date. Ez txarra delako —zerraikan Preziosek—, baizik eta dolarra etsai duelako. Uste duzue Amerikak amore emanen duela?\n— Eztabaida arraroa daramazue goizeko hiruretan Wittig Bar-aren aizolbean. Edanak izanik gainera! Eñaut Etxamendiren Ekonomia klasearen ordua balitz oraino! Hobe genuke etxera, ez?\nNolwenen aholkua onartu genuen. Gauaren erdian (bis) barreiatu ginen. Oteizaren burdintailua jotzen zuen itsas aldetik zetorren haizeak. Herdoila purruska bat iltzatu zitzaidan begi zurian. Uhinen dzangen neurrian torratzen nuen ninika: gaixo Oteiza, hor, bakarrik, gaixo hi, ordu txikietan nehor ez dabilen hiriaren bihotzean errotua! Itsasargiaren zirrista distiratsuak nire pentsamenduaren balizko kaltegarritasuna ebaki zidan eta Nolwenen aldamenean kuzkurtu nintzen, galernaren minean talaiarik seguruena bailitzan. Eskua pasatu zidan lepondoan. Hatzaz balakatu minbera neukan begizuloa. Hotz zegoen. Munduko kide beroenak bide ginen. Sutan geneuzkan ahurrak, sabelak, bularraldeak, sorbaldak, zango arteak, besapeak, ixter xixterrak, oin zolak eta belaun hezurrak. Amodiorako sortu gintuzten, ustekabetarik, biraoka asmatu ezinez, norabideak uhertuz, egiazko gure nortasunak irakiten zeudela, lurraren azala kraskatzen, errausten, xehatzen, zimurtzen, pairatzen, xifritzen zihoan bitartean.\nMiarritzeko Herriko Etxearen oinetan gaueko chronoplus sareko autobus berdea harrapatu genuen. Nolwen eta biok baizik ez ginen garraiogailuan. Lauzpabost gazte sartu ziren Angelun, kantu, garrasi eta desafio. Neskek akiturik ziruditen, mutikoak prest zirela ziotenaren arabera Donostiako pubetara lehiatzeko. Segur aski ohearen epeltasuna hautatuko zuten guztiz gehienek. Berandu zen alabaina. Argi uhargietan zehar andraidearen begitartearen zorrotza miresten nuen: Bretainiako lehorren maneran sardeztatua zen eta begi orlegiak kai-txori gosetuen pausaleku eztiak zitezkeen. Egiazki maitemindua nintzela onartzekoa nuen. Wiesbadengo Trend tabernako nire aitortza ez zen halaz gezurrezkoa. Egia erran, gustatu zitzaidan nola argitu zigun 400.000 frankoen misterioa. Alegia deus ez.\nLau mezu nituen etxeko telefonoaren erantzungailuan. Daniel Elgebeltzen bat. Donostian izana nintzenez nahi zuen jakin. Hiru aldiz publizitate-dei-zaborrak. Ez genuen ihesik. Zena zelakoa, hortzak garbiturik etzatera abiatu nintzen. Elgebeltzek igurikatuko zuen. Nolwenek Wittig Bar gozagarrian elkarrekin marraztu papera egongelako murruan zintzilikatu zuen, Lenin eta Janis Joplinen posterren artean.\n— Afera osoa begi-kliska soilaz ikusten ahal dugu horrela.\n— Goiz, arrats eta eguerditan... Hoberena zara!\n— Mila esker, zure laudorio garaiza burla edo musika den ez dakidan arren.\n— Biak, kapitain Kergelen. Ohantzea aiduru dugu.\n— Nahi zaitut, nahi zaitut, nahi zaitut orain...\nDenborari denbora etsai jo genuen larrua. Moisesen mana bezain ona zen izerdiaren herio txikia. Munduarekin baketzeko tramankulurik egokiena. Amets izugarrian murgildu nintzen gero: norbaitek Cry baby abesten zuen, hiri ertzeko hamar metro gorako harresi zurbilean ixtaklok nengoen urrikalkor, Lisbeth Salander zitekeenaren ileak orraztatu nituen arraposki, eta bertigoak edo mendigaitzak jo ninduenean orro garratza hauteman nuen, sangreaturiko aberearena edo labankaden ondorioz odolez husten zihoan pertsona batena.\nBanpez iratzartu nintzen. Beharrik ez zela ganbaran nire kaskoan bezainbat nahasmendurik! Nolwenen bularretan pausatu nuen kopeta kolpatua, oihuaren ozenak sinapsiak kateztatzen zizkidala.


"Arduragatik", aurrekontuak babestu ditu EAJk - Politika - Berria\n"Arduragatik", aurrekontuak babestu ditu EAJk\nEuzkadi Buru Batzarrak azaldu du aurrekontuen blokeoak "amildegirantz" bultzatuko lukeela, "orain arte baino gehiago, Espainia eta Kataluniako egoera politikoa". Katalunian 155. artikulua aplikatuta dagoen bitartean aurrekontuak ez zituela onartuko hitzeman zuen.\nAitor Esteban EAJkoa eta Cristobal Montoro Ogasun ministroa, Kongresuan gaur. / Emilio Naranjo/EFE\nEAJk baietz esan die Espainiako aurrekontuei. EAJko zuzendaritza gaur batzartu da, eta bertan erabaki du Espainiako Kongresuan dituen bost diputatuek aurrekontuak babestearen aldeko botoa ematea: "Arduraz" hartu du erabaki hori, "Euskadiren interesak Euzko Alderdi Jeltzalearen interesen gainetik jarriz eta Katalunian 155 artikulua epe laburrean indargabetzea bultzatzeko eman daitekeen urratsa delaren uste osoarekin".\nOhar batean, jeltzaleek adierazi dute EAJk hilabeteotan "muzin" egin diola aurrekontuak negoziatzeari, "printzipio kontua" zela-eta: "Jarrera honi eutsi izan diogu gaur arte erantzukizunez jokatzeko: ulertzen genuen eta ulertzen dugu Kataluniarekin arduraz jokatu nahi badugu, baina batez ere Euskadiko autogobernuarekin erantzukizunez jokatu nahi badugu, Estatuan kontrapisu gisa jardun behar genuela 155.aren indargabetzea bultzatzeko".\nEgoera hori azken egunotan aldatu da, EAJren arabera: "Kataluniako Generalitateak President legitimoa dauka honezkero, Parlamentaren gehiengo osoak aukeratua, eta 155. artikulua indargabe geratzea oso hurbil dago". Alderdiak argudiatu du, egoera horretan, 155. artikuluak "iraungitze data" daukala: "EAJ buru-belarri ari da aurreikuspen hori konfirmatua izan dadin". Bestalde, ordea, uste du aurrekontuen blokeoak "amildegirantz" bultzatuko lukeela, "orain arte baino gehiago, Espainia eta Kataluniako egoera politikoa. Aurrekonturik gabe, gatazka ez litzateke konpontzetik hurbilago egongo; guztiz alderantziz, egoera gaiztotu egingo litzateke eta urrundu egingo litzateke elkarrizketa eraikitzailea izateko aukeratik".\nHorrez gain, aurrekontuen kontra bozkatzea "keinu bat" litzatekeelakoan dago EAJ, "baina ez luke ondorio erreal edo praktikorik ekarriko Katalunian aldaketa eman dadin. PPko gobernuari ematen zaion txeke zuria izan baino, erabaki honek EAJri ematen dio Katalunian elkarrizketa bidezko irtenbide hitzartua ahalbidetzeko orduan eragiteko duen ahalmenari eusteko aukera". Erabaki hori hartuta, EAJk "mantentzen du, era berean, irtenbide autoritario eta inposatzaileak besterik erabili nahi ez dituztenei aurre egiteko duen gaitasuna".\nPentsiodunen alorrean eginiko akordioa ere gogorarazi du EAJko zuzendaritzak: "Aurrekontu hauek babesteak bermatuko du pentsiodunen kolektibo osoak jasotzen duen prestazioa gutxienez %1,6 igoko dela hurrengo urte biotan. Igoera hau are handiagoa izango da errentarik txikienak jasotzen dituztenentzat eta alargunentzat". Azkenik, "Euskal Agendarekin eta Euskadiko garapen eta modernizazioarekin" duen "konpromisoa" nabarmendu du: "EAJk babestuko dituen aurrekontuek jasotzen dute, era berean, Euskadin 540 milioiko inbertsio errekorra egitea: bultzada erabakigarria emango zaie Abiadura Handiko Trenari eta bestelako azpiegitura estrategikoei, euskal industriarentzako bidezko tarifa elektrikoa lortuko da eta hainbat ekimen sustatuko dira I+G+B esparruan, kulturan eta ingurumenean, besteak beste".\nAtzo hasi zen aurrekontuei buruzko bozketa Espainiako Kongresuan, baina gaur arte ez du argitu bere behin betiko jarrera EAJk. 16:00etan egin du hori, Euzkadi Buru Batzarrak kazetariei bidalitako ohar baten bidez. Gero, Kongresuko prentsa aretoan, agerraldia egin du Aitor Esteban diputatuak, bi egunez adierazpenak egin gabe eman ostean. Erabakiaren atzean “hausnarketa sakona eta eztabaida handia” egon dela azpimarratu du, eta "Euskadiren eta Kataluniaren interesak" izan dituztela kontuan erabakia hartzerakoan. Eskertu ditu "Kataluniako abertzale batzuek" EAJren erabakia zeinahi izanda agertu duten errespetua.\nEstebanek berretsi du 155ak “iraungitze data” duela, “aste, egun edo ordu” kontu bat dela indargabetzea. “Eta jakinaren gainean gaudelako esaten dugu hori”, berretsi du diputatu jeltzaleak, zehaztasun gehiago eman gabe. “Eman ditzaket. Baira hori hala izango dela dakitenen izenak ere, baina ez dut nik egingo”.\nNafarroan ere gaitzetsi dituzte Espainiako aurrekontuak\nEspainiako aurrekontuak ez onartzeko eskatu du Eusko Legebiltzarrak


"Amatasun sena eraiki egiten da" | Revista\n“Amatasun sena eraiki egiten da”\nAlicia E. Kaufmann. Organizazioen Soziologiako katedraduna Alcala de Henaresko Unibertsitatean : "Amatasun sena eraiki egiten da"\nAlicia E. Kaufmann katedraduna da Organizazioen Soziologian, eta aditua emakumea, generoa eta enpresa arloak lantzen dituzten gaietan. Ehunka liburu eta ikerketa argitaratu ditu, eta horien artean Changing Female Identities -Identitate femeninoak aldatzen ari- (MacMillan, 2011). Kaufmannek bi seme-alaba ditu, eta ohartarazten du amatasunak beren bizitza bazterrera utzarazten diela emakumeei. Eta aholku bat ere ematen die seme-alabak izatea hautatzen dutenei: ez saiatu perfektuak izaten.\nSeme-alabak bai edo seme-alabak ez? Zuk zer diozu?\nGaldera subjektiboa da. Hauxe esango nuke: seme-alabak bai, baina baldintza batzuekin. Hau da, norberak egindako hautua izan dadila. Emakumeak jakin behar du ama izateak berekin dakarrela norbere bizitza bazterrera uztea eta bilakaera profesionala atzeratzea.\nEuropan, bost emakumetatik bat (%20) ez da ama, eta horien artean, %3k soilik dauzkate ugalkortasun arazoak. Amatasunari uko egitea erabaki ekonomikoa eta lan arlokoa da, edo gehiago da haurrak eduki nahi eza?\nEz dago arrazoi bakarra. Zenbaitetan, lan-baldintza kaskarren edo prekarietatearen ondorio izaten da. Amatasuna atzeratu egiten da, hainbeste atzeratu ere, ezen haurdun geratu nahi izaten denean, fisikoki ezinezkoa izaten baita. Beste emakume batzuek, besterik gabe, ez dute sentitzen seme-alabak izateko beharrik. Eta, beste batzuetan, emakumearen eta haren gurasoen arteko harreman ez oso egokiaren eraginez gertatzen da.\nNire iritziz, eraiki egiten da.\nSeme-alabarik ez dutela eduki nahi erabakitzen dute zenbait pertsonak berekoiak direla iruditzen al zaizu?\nEz da bidezkoa seme-alabak izateari uko egiten dion emakumea epaitzea, ezta berekoitzat jotzea ere. Mundu postmoderno batean gaude, non askatasun handia dagoen; eta emakumeek aukera egiten dute. Gure gizarteak indibidualtasuna, lehia eta gisako balioak sustatzen ditu. Ez du erraztasunik ematen emakumeak ama izan daitezen eta, aldi berean, pertsona gisa hazi. Jokalekua hori izanik, ez daiteke esan guraso izateari uko egiten diona berekoia dela. Konplikatua da haur bat izatea. Eta enpresek ere asko zailtzen dute.\n“Amatasuna esklabotza modu bat da” esaten du Elisabeth Badinter frantziar filosofo eta feministak. Bat al zatoz iritzi horrekin?\nEz. Haurrik ez izatea erabakitzen baduzu, agian izango da esklabotza gisa ikusten duzulako, haur batek bizitza osorako konpromisoa dakarrelako. Baina, haurrak izatea erabakitzen baduzu, izango da prozesu horrek gozabidetik ere baduelako. Hala ere, egia da amatasunak norbere burua alboratzea dakarrela. Bigarren mailan geratzen zara, bikotekidea bezala. Harreman asko apurtu egiten dira seme-alabak heltzen direnean. Afektibitatearen tarta beste modu batez banatzen da.\nBadinterrek hori esaten duenean, nabarmentzen du amatasunagatik emakume asko behartuta sentitzen direla beren ibilbide profesionala uztera. Gizonengan ez da hain ohikoa.\nPresio sozial handia dago emakumearengan. Beste herrialde batzuek, eskandinaviarrek esaterako, gehiago babesten dute amatasuna, urtebeteko amatasun-baimena ematen dute, eta jendeak seme-alaba asko izaten ditu.\nZuk esaten duzunez, “identitate femeninoa aldatzen ari da”. Aldaketa horrek ba al du zerikusirik amatasunari uko egiteko joera gero eta hedatuagoarekin?\nIdentitate femenino eta maskulino berri bat dago, indibidualistagoa, gehiago pentsatzen duena bere buruan eta ez familia bat osatzean. Emakumeok, gainera, erruz eskatzen diogu geure buruari; oso perfekzionistak gara. Eta garrantzitsua da hori azpimarratzea. Profesional perfektuak izan behar dugu, alaba perfektuak, ama perfektuak… denean perfektuak. Baina gutxixeago eskatzen badiozu, eta “behar bezain ama ona” izatearekin etsitzen baduzu, gai izango zara aldi berean gauza bat baino gehiago egiteko. Ideiari hori Donald Woods Winnicott ingeles psikologoarena da. Esaten zuen “behar bezain ama ona” izan behar dela. Zentzugabea da eskatzea ama perfektuak izan behar dugula, zentzugabea %100 eskatzea geure buruari. Batzuetan aski da %80rekin.\nGuraso ez izatea erabakitzen duten pertsonek, azkarrago hazteko edo zahartzeko beldurrez hartzen ote dute erabaki hori?\nGuztiok zahartzen gara, seme-alabekin edo gabe. Baina seme-alabak dituzunean, gehiago ohartzen zara zein azkar doan denbora, hazten ari direla ikusten duzulako. Seme-alabek, gainera, heltzera behartzen zaituzte, zeren pertsona horiek zure mende daude erabat, eta zure gain hartu behar duzu haien ardura.\nBeste gogoetarik bai, bukatzeko?\nHaurrak izateko edo ez izateko erabakia heldutasunetik hartu behar da: bizitzan zer bide ibili nahi duzun aukeratzea da, bere ondorioekin. Aukera egiten denean, beti irabazten da zerbait eta beti galtzen da. Seme-alabarik ez izatea erabakitzen duenak denbora gehiago izango du, diru gehiago, askatasun gehiago. Baina, agian, baita bakartasun gehiago ere. Bestalde, guraso izatea erabakitzen duenak gauza gehiagori esan beharko dio ezetz eta ardura gehiago izango ditu. Baina, akaso, bidearen amaieran, bizitza beteagoa ere bai. Aukera kontua da, eta balio kontua.